title: Washington Mutual

text: 17. syyskuuta 2008 Washington Mutual ilmoitti olevansa myynnissä. Goldman Sachs oli aloittanut huutokaupan yhtiön myymiseksi joitakin päiviä aikaisemmin. Pankeista ainakin Wells Fargo, Banco Santander, HSBC, JPMorgan Chase ja Citigroup tutkivat mahdollisuutta ostaa yritys kokonaisena, mutta sellaisena se ei kelvannut kenellekään. WaMua tarjottiin turhaan myös Blackstone- ja Carlyle Group -pääomasijoitusyhtiöille. JPMorgan Chase oli vielä maaliskuussa 2008 valmis maksamaan Washington Mutualista 4 dollaria osakkeelta, mutta yritys ei hyväksynyt tarjousta.


title: Washington Mutual

text: 25. syyskuuta 2008 Yhdysvaltain liittovaltion säästöpankkivalvonnasta vastaava viranomainen OTS sulki pankin ja siirsi sen Yhdysvaltain talletussuojasta vastaavan viranomaisen FDIC:n haltuun. Pian sen jälkeen FDIC myi hätäkaupassa pääosan pankin toiminnoista JPMorgan Chaselle noin 1,9 miljardilla dollarilla. JPMorgan Chasen arvioidaan joutuvan kattamaan kaupan myötä noin 31 miljardin dollarin edestä WaMun tappioita, jotka olisivat muuten jääneet FDIC:n harteille. Toimet tehtiin salassa WaMun operatiiviselta johdolta. Tallettajille toimenpide ei todennäköisesti aiheuta tappioita, mutta WaMun osakkeenomistajien sijoitukset pyyhkiytyvät olemattomiin, sillä kauppaan ei sisältynyt osakkeiden ostoja. 27. syyskuuta 2008 pankin omistanut holdingyhtiö Washington Mutual, Inc. ja sen tytäryhtiö WMI Investment Corp. hakeutuivat konkurssisuojan piiriin.


title: Washington Mutual

text: JPMorgan Chase osti aikaisemmin Yhdysvaltain keskuspankin (FED) tukemana Bear Stearnsin, joka oli keväällä 2008 subprime-kriisin ensimmäinen merkittävä uhri Wall Streetilla.


title: Washington Mutual

text: Washington Mutualin viimeiseksi jäänyt toimitusjohtaja Alan H. Fishman ehti olla työssään vain 17 päivää. Hän sai kuitenkin 7,5 miljoonan dollarin allekirjoituspalkkion sekä 11,6 miljoonan dollarin erorahan.


title: Hardinin piirikunta (Ohio)

text: Hardinin piirikunta on piirikunta Ohiossa, Yhdysvalloissa, joka on nimetty Yhdysvaltain vapaussodassa taistelleen John Hardinin mukaan. Sen suurin kaupunki on Kenton.


title: Hardinin piirikunta (Ohio)

text: Hardinin naapuripiirikuntia ovat Hancock pohjoisessa, Wyandot koillisessa, Marion idässä, Union kaakossa, Logan etelässä, Auglaize lounaassa ja Allen luoteessa.


title: Hardinin piirikunta (Ohio)

text: Piirikunnassa oli vuoden 2010 väestönlaskennassa 32 058 ihmistä. Etniset ryhmät jakautuvat valkoisiin, joita on 96,9 %, mustiin (1,0 %), alkuperäisamerikkalaisiin (0,2 %) ja aasialaisiin (0,6 %).


title: Hardinin piirikunta (Ohio)

text: Kotitalouden mediaanitulo on 39 945 ja köyhyysrajan alapuolella oli 18,6 % väestöstä vuosina 2007–2011.


title: Esiparlamentti

text: Esiparlamentti () oli Frankfurt am Mainissa Saksan maaliskuun vallankumouksen seurauksena 31. maaliskuuta – 4. huhtikuuta 1848 pidetty kokous, jonka seitsenmiehinen valiokunta oli kutsunut koolle Heidelbergissa aiemmin järjestetyssä vallankumouksellisessa kokouksessa. Esiparlamentti pyrki yhdistämään Saksan yhdeksi valtioksi, ja siihen osallistui viitisensataa Saksan eri valtakuntien valtiopäiväedustajaa, joista osa oli entisiä edustajia. Preussilla oli 141 edustajaa. Esiparlamentti päätti järjestää vaalin, jossa yleistä äänioikeutta käyttäen valittiin niin sanottu Frankfurtin kansalliskokous, joka sääti yhteisen perustuslain koko Saksalle.


title: Lady Gaga

text: Lady Gaga, oikealta nimeltään Stefani Joanne Angelina Germanotta, (s. 28. maaliskuuta 1986 New York, New York) on yhdysvaltalainen laulaja, lauluntekijä ja näyttelijä. Lady Gaga aloitti musiikkiuransa sanoittaen kappaleita muun muassa Fergielle, Britney Spearsille, New Kids on the Blockille ja Akonille. Hänen inspiraationaan ovat olleet glam-rokkarit, kuten David Bowie ja Queen, sekä 1980-luvun poplaulajat, kuten Madonna ja Michael Jackson.


title: Lady Gaga

text: Akon huomasi, että Lady Gagalla oli sanoittamisen lisäksi kykyjä myös laulajana. Hän otti tämän omaan levy-yhtiöönsä Kon Live Distributioniin ja auttoi oman materiaalin säveltämisessä. Lady Gaga julkaisi vuonna 2008 esikoisalbuminsa "The Fame", jolta julkaistiin kaksi kansainvälistä menestyssingleä, "Just Dance" ja "Poker Face". Kappaleet keräsivät maailmanlaajuista suosiota ja artisti lähti The Fame Ball Tour -kiertueelle ympäri maailmaa. "The Famen" suosion siivittämänä artisti julkaisi marraskuussa 2009 "The Famen" kappaleet sisältäneen EP-levyn "The Fame Monster", jolta julkaistiin niin ikään suurta suosiota niittäneet singlet "Bad Romance", "Telephone" ja "Alejandro", joiden aikana artisti kiersi maailmaa toisella kiertueellaan, The Monster Ball Tourilla. Gagan toinen studioalbumi, kaikkien suurten musiikkimarkkinoiden listakärkeen sijoittunut "Born This Way" julkaistiin toukokuussa 2011 ja levyn ensisingle, "Born This Way", saavutti lähes yhtä laajan listasuosion kuin laulajan uran ensimmäiset singlet. Vajaan vuoden kestänyt, levyä promotoiva Born This Way Ball -kiertue päättyi kesken helmikuussa 2013 Gagan loukkaannuttua. Gagan kolmas studioalbumi, "Artpop", julkaistiin loppuvuodesta 2013, jonka jälkeen hän lähti kiertueelle ArtRave:The Artpop Ball. Syyskuussa 2014 julkaistiin Gagan ja Tony Bennettin yhteinen jazz-albumi "Cheek to Cheek". Vuonna 2016 lokakuussa Lady Gaga julkaisi viidennen studio-albuminsa "Joannen". Vuonna 2017 hän esiintyi Super Bowlin puoliajalla, ja vuonna 2018 ensi-iltansa saaneessa elokuvassa "A Star Is Born" hän debytoi elokuvapääroolinsa.


title: Lady Gaga

text: Lady Gaga on myynyt maailmanlaajuisesti noin 30 miljoonaa albumia ja 146 miljoonaa singleä, ollen yksi maailman historian myydyimmistä artisteista. Gaga on saavuttanut uransa aikana lukuisia palkintoja, joista merkittävimpinä kuusi Grammy-palkintoa, viisi World Music Awardia, kahdeksan MTV Europe Music Awardia ja 13 MTV Video Music Awardia. Keväällä 2010 Gagasta kerrottiin tulleen ensimmäinen artisti, jonka videoita on katsottu internetissä yli miljardi kertaa. Lady Gaga oli vuoden 2011 Guinnessin ennätysten kirjan mukaan internetin hakukoneiden etsityin nainen ja hän on ensimmäinen artisti, jonka kuusi ensimmäistä singleä ovat nousseet Yhdysvalloissa Billboardin Mainstream Top 40 -listan kärkeen. "Time"-lehti listasi vuonna 2010 Gagan maailman sadan vaikutusvaltaisimman ihmisen Time 100 -listalle. "Forbes" niin ikään sijoitti hänet neljänneksi maailman vaikutusvaltaisimpien julkisuuden henkilöiden listallaan vuonna 2010 ja ykköseksi vuonna 2011 ja seitsemänneksi maailman vaikutusvaltaisimpien naisten listallaan vuonna 2010. Lady Gaga kutsuu fanejaan nimellä "Little Monsters". Itse hän on "Mother Monster".


title: Lady Gaga

text: Lady Gagalla on voimakas dramaattisen sopraanon ääni.


title: Lady Gaga

text: Stefani Germanotta syntyi New Yorkissa Joseph Germanottalle ja tämän vaimolle Cynthialle, joka varttui Ohion Glendalessa. Germanottalla on italialaisia sukujuuria. Hän kasvoi New Yorkissa ja kävi samaa katolilaista tyttökoulua kuin Paris Hilton. Germanottan musiikilliset kyvyt huomattiin varhain. Hän aloitti pianonsoiton jo nelivuotiaana ja esiintyi 14-vuotiaasta lähtien New Yorkin amatööri-illoissa.


title: Lady Gaga

text: Stefani Germanotta oli Christina Aguileran laulunopettajan opissa, kunnes sai 17-vuotiaana erikoisluvan opiskella musiikkia New Yorkin yliopiston Tisch School of the Artsissa. Myöhemmin hän keskeytti sen tavoitellakseen levytyssopimusta. 20-vuotiaana Germanotta aloitti laulunkirjoittajan työt Interscope Recordsilla. Hän teki lauluja Fergielle, New Kids on the Blockille, Pussycat Dollsille ja Britney Spearsille. Samoihin aikoihin hän esiintyi New Yorkin Lower East Siden klubeilla burleskinäytöksissä. Myös huumeet kuuluivat tuolloin hänen elämäänsä. Germanottan mukaan räväkät burleskiesitykset olivat hänen isälleen niin vaikeita hyväksyä, ettei tämä voinut sellaisen nähtyään edes katsoa häntä muutamaan kuukauteen. Toisaalta isä sai hänet lopettamaan huumeiden käytön. Elokuussa 2010 Lady Gaga paljasti kuitenkin käyttävänsä edelleen satunnaisesti kokaiinia.


title: Lady Gaga

text: Germanotta sai taiteilijanimensä Queen-yhtyeen kappaleesta ”Radio Ga Ga”, jota musiikkituottaja Rob Fusari käytti häneen viitatessaan. Fusari auttoi Gagaa myös kirjoittamaan ensimmäisiä kappaleita, kuten ”Disco Heaven”, ”Dirty Ice Cream” ja ”Beautiful, Dirty, Rich”. Lady Gaga kirjoitti kappaleen ”Speechless” isälleen, jotta tämä menisi elintärkeään sydänleikkaukseen..


title: Lady Gaga

text: Lady Gaga perusti vuonna 2005 yhtyeen nimeltään Stefani Germanotta Band (SGBand) muutamien newyorkilaisten ystäviensä kanssa. He soittivat esimerkiksi Led Zeppelinin kappaleita. He myös tekivät ja myivät "Red and Blue" -nimistä äänitettä esiintymisiensä yhteydessä. Heillä oli pieni joukko faneja.


title: Lady Gaga

text:
Vuonna 2007 Lady Gaga esiintyi DJ ja go-go-tanssija Lady Starlightin kanssa New Yorkin Lower East Sidella. Elokuussa kaksikon paljastava "Lady GaGa and the Starlight -revyy" ei juuri innostanut vähälukuista yleisöä Lollapalooza-festivaaleilla. Kriitikot kommentoivat esitystä lyttäävällä "train wreck" -ilmauksella. Marraskuussa 2007 levymerkki Streamline (Interscope Recordsin osaomistusyhtiö) lanseerattiin viiden artistin voimin. Lady Gaga oli näistä yksi. Pian rap-artisti Akon kiinnostui hänestä ja esitti Interscopen Jimmy Iovinelle, että Gagalle solmittaisiin levytyssopimus Akonin omistamaan levy-yhtiöön Kon Live Distributioniin.
Vuoden 2008 alussa Lady Gaga alkoi työstää Los Angelesissa esikoisalbumiaan "The Fame". Sen ensimmäinen single oli "Just Dance", joka ylsi listaykköseksi viidessä maassa. Myös "Poker Face" -kappaleesta tuli menestys. "The Fame" ylsi listaykköseksi kuudessa maassa. Suomessa korkein sija albumilistalla oli kolmas.


title: Lady Gaga

text: "Just Dance" oli ehdolla parhaimmaksi dance-kappaleeksi vuoden 2009 Grammy Awardsissa.


title: Lady Gaga

text: Vuoden 2009 alkupuoliskolla Lady Gaga oli 21 konsertin pituisella The Fame Ball Tour -kiertueella, jolla hän kiersi Yhdysvaltoja ja Kanadaa. Suuren kysynnän vuoksi hän päätti jatkaa kiertuettaan muun muassa Australiassa, Euroopassa, Aasiassa ja lopuksi jälleen Yhdysvalloissa. Konsertteja kertyi yhteensä 69. Gaga esiintyi myös Suomessa 28. heinäkuuta 2009. "The Famen" singlet ovat olleet 154 peräkkäistä viikkoa Britannian singlelistan 75 parhaan joukossa, mikä on kaikkien aikojen ennätys. Lisäksi "The Fame" on ensimmäinen levy, jolta neljä singleä on saavuttanut Billboardin Mainstream Top 40 -listan ykkössijan.


title: Lady Gaga

text: Lady Gagan EP-levy "The Fame Monster" julkaistiin maailmanlaajuisesti 18. marraskuuta 2009. Se sisälsi debyyttialbumi "The Famen" lisäksi kahdeksan uutta kappaletta. Albumilta julkaistiin singlet "Bad Romance", "Telephone" (Beyoncén kanssa) ja "Alejandro". Vuoden 2009 lopussa Gaga lähti The Monster Ball Tour -kiertueelle, joka saapui lokakuussa 2010 Suomeen. Kiertue jatkui vielä vuoden 2011 puolelle.


title: Lady Gaga

text: Maailmankiertueella kerrotaan käytetyn yhtäaikaisesti jopa kolmea jumbojettiä yksityiskoneina. Lady Gaga on aiemmin tunnustanut, että muun muassa hänen erikoiset asunsa ovat käyneet erittäin kalliiksi.


title: Lady Gaga

text: 6. toukokuuta 2011 päättynyt, 201 konserttia käsittänyt The Monster Ball Tour tuotti kokonaisuudessaan 227,4 miljoonaa dollaria, mikä tekee kiertueesta yhden maailman tuottoisimmista.


title: Lady Gaga

text: Vuoden 2010 MTV Video Music Awards -palkintogaalassa Gaga voitti kahdeksan palkintoa. Kyseisen illan aikana hän paljasti uuden albuminsa nimen, "Born This Way", ja lauloi pätkän samannimisestä uudesta kappalestaan. Artisti julkisti vuoden vaihtuessa keskiyöllä 31. joulukuuta, että "Born This Way" ilmestyy 23. toukokuuta. Kappale "Born This Way" julkaistiin ensimmäisenä singlenä 11. helmikuuta 2011 ja se sijoittui singlelistojen ykköseksi yli kymmenessä maassa ja kolmen parhaan joukkoon yli 20:ssa. Laulaja voitti Grammy Awards -gaalassa 13. helmikuuta palkinnon parhaasta naisartistin pop-kappaleesta ("Bad Romance"), parhaasta pop-albumista ("The Fame Monster") ja parhaasta lyhyestä musiikkivideosta ("Bad Romance"); samassa gaalassa hän esitti "Born This Wayn" kokonaisuudessaan ensimmäistä kertaa kuoriutuen esityksen alussa huomiota herättäen munasta, jonka sisällä hän tuli gaalaan. Single oli digitaalisesti maailman kuudenneksi myydyin vuonna 2011, sillä marraskuuhun 2011 mennessä sitä oli myyty maailmanlaajuisesti musiikkiteollisuuden etujärjestö IFPI:n mukaan 8,2 miljoonaa kopiota. 15. huhtikuuta julkaistiin levyn toinen single "Judas", jonka Jeesusta ja Juudasta käsittelevät sanoitukset ja musiikkivideo herättivät uskonnollisissa piireissä ärtymystä jo ennen singlen ja videon ilmestymistä. Kolmas single, "The Edge of Glory", ilmestyi 9. toukokuuta ja albumin ensimmäinen promootiosingle, "Hair", ilmestyi 16. toukokuuta.


title: Lady Gaga

text: "Born This Way" julkaistiin 23. toukokuuta 2011 ja se sijoittui albumilistojen kärkeen yli 20 maassa. Heinäkuussa 2011 laulaja ilmoitti, että "You and I" julkaistaan albumin neljäntenä singlenä ja kappaleen Yhdysvaltain radiodebyytin päivämääräksi varmistui 23. elokuuta. Gaga julkaisi "You and I" -kappaleen musiikkivideon 16. elokuuta 1000.:ssa Twitter-viestissään. Laulaja promotoi albumia Born This Way Ball -kiertueellaan, joka alkoi huhtikuussa 2012 Etelä-Korean Soulissa ja ehti käsittää 110 konserttia. 12. helmikuuta 2013 Gaga kertoi loukanneensa lonkkansa fyysisesti rasittavissa konserteissa niin pahasti, että hän joutui perumaan kiertueen jäljellä olevat konsertit ja oli pitkään pyörätuolissa.


title: Lady Gaga

text: Lady Gaga alkoi työstää kolmatta studioalbumiaan, "Artpopia", jo loppuvuodesta 2011. "Artpop" julkaistiin marraskuussa 2013 ja sen ensimmäinen single, "Applause", julkaistiin saman vuoden elokuussa. Vuoden 2012 aikana laulaja paljasti, että albumi, jolle hän oli tehnyt vuoden loppuun mennessä lähes 50 kappaletta, tulisi olemaan hyväntuulisempi ja aiheiltaan "Born This Waytä" vähemmän vakava. "Artpopilla" on yhteensä 15 kappaletta, joista Gaga on kertonut, että inspiraatio on tullut erilaisista huumeista. Gaga esitti ensimmäisen kerran kappaleita "Artpopilta" iTunes-festivaaleilla ennen albumin julkaisua. "Artpopilta" on julkaistu singlet Applause, Do What U Want ja G.U.Y. sekä lisäksi promootiosinglet Dope ja Venus.


title: Lady Gaga

text: Tammikuussa 2013 Gaga oli alkanut työstää Tony Bennettin kanssa yhteistä albumia nimeltä "Cheek to Cheek". Toisin kuin Gagan aiemmilla albumeilla, "Cheek to Cheekillä" hän esittää jazz-musiikkia. Albumi julkaistiin ensimmäisenä Australiassa 19. syyskuuta 2014 ja siltä on julkaistu tähän mennessä kolme singleä: "Anything Goes" heinäkuussa, "I Can't Give You Anything but Love" elokuussa ja "Nature Boy" syyskuussa. Niistä kaksi ensimmäistä on yltänyt Billboard Jazz Digital Songs Chartin ensimmäiselle sijalle. Albumin julkaisua lykättiin lukuisia kertoja, kunnes Gaga ja Bennett vahvistivat lopullisen julkaisupäivän Today Showssa.


title: Lady Gaga

text: Syyskuussa 2015 Lady Gagalta ilmestyi Catherine Hardwicken ohjaama musiikkivideo ”Til It Happens to You”, joka käsittelee raiskauksia yhdysvaltalaisten yliopistojen kampuksilla. Kappale tehtiin "Uhka kampuksella" -elokuvaa varten. Se oli ehdolla Grammy-palkinnon saajaksi vuonna 2016.


title: Lady Gaga

text: Lady Gaga näytteli hotellinomistaja Elizabethia "American Horror Story" -kauhusarjan viidennellä tuotantokaudella, joka ensiesitettiin Yhdysvalloissa FX-kanavalla lokakuusta 2015 tammikuuhun 2016. Hänet palkittiin Golden Globella parhaasta naispääosasta minisarjassa tai televisioelokuvassa.


title: Lady Gaga

text: Lady Gaga esiintyi vuoden 2016 Grammy-gaalassa David Bowien muistolle ja lauloi myös vuoden 2016 helmikuussa Super Bowlin loppuottelussa Yhdysvaltain kansallislaulun. Gagan viides studioalbumi "Joanne" julkaistiin 21. lokakuuta 2016.


title: Lady Gaga

text: Lady Gaga esiintyi helmikuussa 2017 amerikkalaisen jalkapallon NFL:n loppuottelun eli Super Bowlin puoliaikashow’ssa. Laulajaa kiitettiin sosiaalisessa mediassa upeasta esityksestä, jonka myös National Football League nimitti Super Bowlin toiseksi parhaaksi esitykseksi Michael Jacksonin jälkeen. Esityksen jälkeen Gaga julkaisi Joanne-maailmankiertueen päivämäärät.


title: Lady Gaga

text: Elokuussa 2016 Lady Gaga valittiin näyttelemään naispääosaa elokuvassa "A Star Is Born", joka on uusi versio aiemminkin uudelleenfilmatisoidusta vuoden 1937 elokuvasta "Tapahtuipa Hollywoodissa". Elokuvan on ohjannut esikoisohjauksenaan Bradley Cooper, joka myös näyttelee sen miespääosaa. Elokuvan kuvaukset alkoivat huhtikuussa 2017, ja se sai ensi-iltansa 31. elokuuta 2018 Venetsian elokuvajuhlilla. Gaga palkittiin elokuvasta parhaan kappaleen Golden Globella Gagan oltua ehdolla myös parhaasta naispääosasta musikaali- tai komediaelokuvassa.


title: Lady Gaga

text: Lady Gagan hiusväri on alun perin tummanruskea. Hän värjäsi hiuksensa vaaleiksi vuoden 2007 lopulla, sillä hänet oli monesti sekoitettu laulaja Amy Winehouseen.


title: Lady Gaga

text: Toukokuussa 2009 Lady Gaga kertoi "Rolling Stone" -lehdessä olevansa biseksuaali. Vuonna 2010 hän kertoi uskovansa, että seksi ja luovuus eivät sovi yhteen, ja paljasti tuntevansa yksinäisyyttä myös parisuhteessa.


title: Lady Gaga

text: Ennen läpimurtoa, ja vieläkin, Lady Gagan pukeutuminen oli erittäin niukkaa. Hän esiintyi yleensä bikineissä. Lady Gaga nähtiin vuonna 2005 myös MTV:n "Boiling Points" -realitysarjassa. Siinä hänellä oli purkkirusketus, tummanruskeat hiukset ja hillitty musta mekko. "The Famen" aikakaudella artisti on tullut tunnetuksi erikoisesta, futuristisesta pukeutumistyylistään. Lady Gaga on kertonut, että muoti on hänelle erittäin tärkeää. Pukeutumisessa esikuvikseen hän mainitsee oman äitinsä, David Bowien ja Donatella Versacen.


title: Lady Gaga

text: Vuoden 2008 loppupuolella Christina Aguileran ja Lady Gagan välillä nähtiin yhtäläisyyksiä tyylissä, hiuksissa ja meikeissä. Aguilera puolustautui olevansa täysin tietämätön Gagan suhteen. Jälkeenpäin Gaga antoi lehdistötiedotteen, jossa hän kertoi hyväksyvänsä Aguileran samankaltaisuuden, koska mediamylläkkä oli hyödyllinen julkisuuden kannalta. Gaga sanoi: "Hän on aika suuri tähti, ja minun pitäisi lähettää hänelle kukkia, koska monet ihmiset eivät tienneet kuka olen, ennen kuin koko juttu tapahtui. Se todella pani minut maailmankartalle." Kuitenkin Gaga tunnusti myöhemmin, ettei hän halua tulevansa muistetuksi vain "Christina Aguilera -skandaalista" ja lausunnostaan "Kukaan ei voi kopioida minua, koska minua ei voi kopioida".


title: Lady Gaga

text: Lady Gagan vaatteet, esitysten lavasteet ja äänet suunnittelee ja valmistaa hänen perustamansa, Andy Warholin työpajaa muistuttavan Haus of Gagan henkilökunta. Lady Gagan huhuttiin suunnittelevan omaa vaatemallistoa vuonna 2009, mutta hän sanoi olevansa moiseen aivan liian kiireinen.


title: Lady Gaga

text: Toukokuussa 2009 brittiläisen Debenhams-tavarataloketjun alusvaate-asiantuntija Annette Warburton kertoi, että alusvaatteiden myynti oli noussut 25 prosenttia Gagan innoittamana. Warburtonin mukaan jopa 16-vuotiaat teinitytöt ostivat mustia mummoalkkareita ja pukivat ne hot pantseina jäljitelläkseen Gagan tyyliä.


title: Lady Gaga

text: Vielä vuonna 2010 Lady Gaga kertoi ettei käytä turkiksia, ja sanoi vihaavansa niitä. Sittemmin hän alkoi kuitenkin käyttää turkiksia julkisesti, esimerkiksi takkeja, ja naalin päiltä vaikuttavia käsineitä. Vuonna 2012 eläinoikeusjärjestö PETA:n kritisoidessa Gagaa välinpitämättömyydestä eläinten kärsimystä kohtaan hän vastasi leimaamalla turkistenvastaisen kampanjan lapselliseksi, loukkavaksi ja väkivaltaiseksi (viitaten väkivallalla todennäköisesti PETAn harjoittamaan jauhon heittelyyn tunnettujen turkistenkäyttäjien päälle). Gaga sanoi näkevänsä turkiksen taiteena ja että hän ei ole turkisten suhteen "ahdasmoraalinen". Samalla hän väitti kunnioittavansa eläinten oikeuksia. Hän kertoi arvostavansa eläinten kauneutta osana muotia olematta tiukka vegaani. Gaga myös kieltäytyi kommentoimasta turkisten aitoutta, sillä hänen mielestään on tekopyhää, ettei hän samalla tunnustaisi pytonin, strutsin, lehmänvuodan, nahan, karitsan, alligaattorin, sammakon ja lihan käyttöä, joihin hän on myös pukeutunut.


title: Lady Gaga

text: Lady Gaga seurusteli näyttelijä Taylor Kinneyn kanssa vuosina 2011–2016. He kihlautuivat ystävänpäivänä 2015 ja erosivat kesällä 2016. Gaga ja Kinney olivat jo valmiita menemään naimisiin ja perustamaan perheen. Nykyään Gaga on kihloissa agentti Christian Carinon kanssa.


title: Lady Gaga

text: Lady Gaga on kertonut tulleensa raiskatuksi 19-vuotiaana ja kärsivänsä sen vuoksi traumaperäisestä stressihäiriöstä. Aiemmin hän on kertonut kärsivänsä masennuksesta. Gagalla on myös kokemusta alkoholin ja huumeiden ongelmakäytöstä.


title: Lady Gaga

text: Lady Gagan suvussa on punahukkaa eli systeemistä lupus erythematosusta, ja Gaga itse on käynyt kokeissa, jotka osoittivat, että hänellä saattaa olla tauti, vaikkei hänellä ollutkaan sen oireita.


title: Lady Gaga

text: Vuonna 2018 Gaga joutui perumaan Euroopan kiertueensa loput 10 konserttia fibromyalgian aiheuttamien kipujen vuoksi.


title: Lady Gaga

text: Alla on lista Lady Gagan merkittävimmistä palkinnoista ja ehdokkuuksista. Artistin voittamat palkintokategoriat on lihavoitu ja kategoriat, joissa hän on ollut ehdolla, on kursivoitu.


title: Monoimus

text: Monoimus () (n. 150 - 210) oli arabialainen gnostikko. Hänet tunnettiin ainoastaan Theodoretoksen kautta ("Haereticarum Fabularum Compendium" I.18), kunnes Hippolytoksen harhaoppeja vastaan suunnattu teos "Kaikkien harhaoppien kumoaminen" ("Refutatio omnium haeresium"; kirja VIII, luku 5) löydettiin.


title: Monoimus

text: Hippolytoksen mukaan Monoimus oli Tatianoksen seuraaja ja hänen kosmologinen järjestelmänsä oli johdettu pythagoralaisten vastaavasta. Tämä vaikuttaa todennäköiseltä, mutta se sai kuitenkin selvästi vaikutteita myös kristinuskosta, monismista ja gnostilaisuudesta.


title: Monoimus

text: Monoimus tunnetaan siitä, että hän otti sanan monadi käyttöön gnostilaisessa yhteydessä. Hänen mukaansa kaikkeus on luotu monadista (tai "iota" tai "Yod", ”yksi sarvi”), josta saavat alkunsa dyadi, triadi, tetradi, pentadi, heksadi, heptadi, ogdoadi, enneadi ja dekadi. Hän liitti näin mahdollisesti gnostilaiset aionit pythagoralaisen kosmologian ensimmäisiin elementteihin sekä Ensimmäisen Mooseksen kirjan luomisen kuvaukseen. Tällainen ajattelu vastaa myös niitä kahta versiota "Eugnostoksen kirjeen" nimellä tunnetusta tekstistä, jotka kuuluvat Nag Hammadin kirjastoon. Myös niissä kuvataan sama kulku monadista dekadiin. "Eugnostoksella" puolestaan on yhteyksiä toiseen gnostilaiseen tekstiin, "Jeesuksen Kristuksen viisaus", jossa sana 'monadi' esiintyy jälleen.


title: Monoimus

text: Monoimus tunnetaan myös Jumalan olemusta koskevasta mielipiteestään. Sitä voidaan pitää panteistisena, ja se muistuttaa paljon myöhemmän sufimystikon Ibn Arabin ajattelua. Heidän väliltään ei kuitenkaan tunneta yhteyksiä.


title: Krasnaja Poljana

text: Krasnaja Poljana () on kaupunkityyppinen taajama Sotšissa Krasnodarin aluepiirissä Adlerin piirissä Venäjällä.


title: Krasnaja Poljana

text: Krasnaja Poljanassa sijaitsevilla suorituspaikoilla järjestettiin vuoden 2014 talviolympialaisten ampumahiihdon, pohjoismaisten hiihtolajien, alppihiihdon, freestylehiihdon, lumilautailun ja kelkkailun kilpailutapahtumat.


title: .uk

text: .uk on Yhdistyneen kuningaskunnan Internet-maakoodi verkkotunnuksia varten, joka otettiin käyttöön ensimmäisen kerran vuonna 1985. Maaliskuussa 2012 se oli maailman neljänneksi suosituin verkkotunnus (.com, .de ja .netin jälkeen) yli kymmenellä miljoonalla rekisteröidyllä tunnuksella. Tunnuksen rekisteröintiä on hallinnoinut vuodesta 1996 alkaen voittoa tavoittelematon organisaatio Nominet.


title: Parfinon piiri

text: Parfinon piiri () on kunnallishallintoalue Novgorodin alueella Venäjällä. Vuonna 1968 perustetun piirin pinta-ala on 1 591,1 neliökilometriä. Asukkaita on 14 100 henkeä (vuonna 2012).


title: Parfinon piiri

text: Parfinon piiri sijaitsee Novgorodin alueen kaakkoisosassa. Se rajoittuu pohjoisessa Kresttsyn, kaakossa Demjanskin ja lounaassa Staraja Russan piireihin. Pinta-alasta 71,4 % on metsää, 17,7 % maatalousmaata, 7,0 % vesistöjä ja 2,1 % asuinaluetta.


title: Parfinon piiri

text: Seutu kuuluu Ilmajärven alankoon. Tärkeimmät joet ovat Lovat, Pola ja Redja, jotka muodostavat laajan soistuneen suistoalueen. Hyötykaivannaisiin kuuluvat hiekka, sora, turve ja savi. Luonnonsuojelualueita ovat Itä-Ilmajärven ja Parfinon rauhoitusalueet, Lovatjoen suisto sekä Ganetskin ja Nevin suot.


title: Parfinon piiri

text: Piiriin kuuluvat Parfinon kaupunkikunta sekä Fedorkovon ja Polan maalaiskunnat. Hallinnollinen keskus on Parfinon kaupunkimainen taajama, josta on 120 kilometriä alueen pääkaupunkiin Novgorodiin. Jurjevon, Kuzminskojen, Lažinyn, Novaja Derevnjan ja Sergejevon kunnat lakkautettiin vuonna 2010.


title: Parfinon piiri

text: Ainoa kaupunkiasutus on Parfino, jossa asuu 52 % piirin väestöstä (vuonna 2010). Maaseudun asutuskeskuksia on 114.


title: Parfinon piiri

text:
Asukasluvun kehitys
Parfinon kautta kulkee Kresttsyn piirin Podlitovjen ja Staraja Russan välinen maantie sekä Bologojen ja Dnon välinen rautatie. Maantie yhtyy Podlitovjessa Moskovan ja Pietarin väliseen M10-valtatiehen.


title: Parfinon piiri

text: Paikallisista elinkeinoista tärkeimpiä ovat jalostus (28,0 % vuonna 2009), hallinto (22,0 %), koulutus (14,1 %) ja muut julkiset palvelut. Piirin talous perustuu puunjalostus- ja elintarviketeollisuuteen sekä maatalouteen. Tärkein teollisuuslaitos on Parfinon vaneritehdas, joka on ollut konkurssitilassa vuodesta 2009, mutta jatkaa edelleen toimintaansa. Maataloutta edustaa joukko maatalousyrityksiä, 40 yksityistilaa ja lähes 2 400 asukkaiden palstaviljelmää. Kaksi kolmasosaa työvoimasta työskentelee piirin ulkopuolella.


title: Parfinon piiri

text: Piirissä toimii neljä lastentarhaa, kuusi yleissivistävää koulua, lasten harrastuskeskus ja Staraja Russan ammattikoulun haaraosasto. Kulttuurilaitoksia ovat piirin kulttuuri- ja vapaa-ajankeskus, kirjastolaitos ja lasten taidekoulu. Terveyspalveluihin kuuluvat piirisairaala, Polan paikallissairaala, poliklinikka ja 11 lääkintäasemaa.


title: Parfinon piiri

text: Seudulta on löydetty useita muinaisia asuin- ja hautapaikkoja sekä kolme muinaislinnaa. Rakennusmuistomerkkeihin kuuluu Hmelevon kartano. Toisesta maailmansodasta kertovat neuvostosotilaiden hautausmaat.


title: Parfino

text: Parfino () on kaupunkimainen taajama, kaupunkikunta ja Parfinon piirin hallinnollinen keskus Novgorodin alueella Venäjällä. Se sijaitsee Lovatjoen rannalla 116 kilometriä Novgorodista maanteitse etelään ja 20 kilometriä Staraja Russan kaupungista itään. Taajamassa on 7 500 ja kunnassa 7 600 asukasta (vuonna 2010).


title: Parfino

text: Parfinon kunnan pinta-ala on 5,62 neliökilometriä. Se rajoittuu Fedorkovon maalaiskuntaan. Seutu kuuluu Ilmajärven alankoon.


title: Parfino

text: Keskustaajaman lisäksi kuntaan kuuluu Konjuhovon kylä, jossa on reilut sata asukasta.


title: Parfino

text: Parfino on syntynyt vuonna 1910 perustetun vaneritehtaan työläisasutukseksi. Se on saanut nimensä lähellä sijaitsevan rautatieaseman mukaan. Vuonna 1938 Parfino sai kaupunkimaisen taajaman statuksen. Toisen maailmansodan aikana se tuhoutui lähes kokonaan. Vuonna 1968 taajamasta tuli Parfinon piirin keskus.


title: Parfino

text: Parfinon kautta kulkee Podlitovjen ja Staraja Russan välinen maantie sekä Bologojen ja Dnon välinen rautatie.


title: Parfino

text: Paikallisista elinkeinoista tärkeimpiä ovat jalostus, hallinto ja erilaiset julkiset palvelut. Merkittävin teollisuuslaitos on Parfinon vaneritehdas, joka on ollut konkurssitilassa vuodesta 2009 lähtien, mutta jatkaa edelleen toimintaansa.


title: Parfino

text: Taajamassa toimii neljä lastentarhaa, keskikoulu, lasten harrastuskeskus, taidekoulu ja Staraja Russan ammattikoulun haaraosasto. Kulttuurilaitoksia ovat kulttuuritalo, piirin keskuskirjasto ja lastenkirjasto. Terveyspalveluihin kuuluvat piirisairaala ja poliklinikka.


title: Parfino

text: Paikallisia nähtävyyksiä ovat toisen maailmansodan aikana kaatuneiden neuvostosotilaiden hautausmaat sekä Konjuhovon kylään sodan muistoksi asetettu panssarivaunu.


title: Nikean piiritys

text: Nikean piiritys oli ensimmäisen ristiretken aikainen taistelu, joka käytiin 6. toukokuuta – 19. kesäkuuta 1097.


title: Nikean piiritys

text: Ristiretkeläiset jättivät Konstantinopolin elokuussa 1097. Godefroy de Bouillon oli ensimmäinen Nikeaan saapunut ja häntä seurasivat pian Taranton Bohemund, Bohemundin siskonpoika Tankred, Raimund IV ja Robert II. Heidän joukkoihinsa liittyivät myös Pietari Erakko yhdessä joidenkin muiden kansan ristiretkeltä selvinneiden kanssa sekä pienet Bysantin joukot Manuel Boutoumitesin komennossa. He saapuivat Nikean edustalle 6. toukokuuta alkaen piirittää kaupunkia välittömästi ja jakoivat joukkonsa eri puolille 5 kilometriä pitkää muuria, jota puolusti 114 tornia. Bohemund leirytyi kaupungin pohjoispuolelle, Godefroy itäpuolelle ja Raimund sekä Adhémar eteläpuolelle. Kaupungin länsipuoli oli puolestaan Askanianjärveä vasten, joten se oli avoin vain laivastohyökkäyksille.


title: Nikean piiritys

text: 16. toukokuuta turkkilaiset puolustajat hyökkäsivät ristiretkeläisiä vastaan, mutta hävisivät taistelun menettäen 200 miestä. Karvaan tappioon kokeneet turkkilaiset lähettivät viestin Kilij Arslanille ja pyysivät tätä palaamaan. Tämä saapui pian paikalle ja lähti hyökkäykseen, mutta käänsi joukkonsa ympäri nähtyään ristiretkeläisten ylivoiman. Hänen etujoukkonsa kuitenkin tuhoutuivat Raimundin sekä Robertin miesten käsissä 20. toukokuuta ja seuraavana päivänä ristiretkeläisten armeija kukisti Kilijin yöhön asti kestäneessä taistelussa. Molemmat osapuolet kokivat suuria tappioita, mutta lopulta sulttaani perääntyi huolimatta Nikean turkkilaisten aneluista.


title: Nikean piiritys

text: Loput ristiretkeläisistä saapuivat toukokuun aikana ja Robert II sekä Stephen II kesäkuun alussa. Samalla Raimund ja Adhémar rakennuttivat suuren piirityskoneen, jonka avulla kristityt hyökkäsivät kaupungin muuria puolustaneita sotilaita vastaan samalla kun kaivajat yrittivät romahduttaa tornia. Torni vahingoittui, mutta valloitus ei juurikaan edennyt.


title: Nikean piiritys

text: Bysantin keisari Aleksios I Komnenos päätti olla liittymättä ristiretkeläisiin, mutta marssi joukkoineen läheiseen Pelekanumiin. Sieltä käsin hän lähetti laivoja ottamaan haltuunsa Askanianjärven, jota turkkilaiset laivat käyttivät kuljettaakseen ruokaa Nikeaan, ja uhkaamaan kaupunkia sieltä käsin. Alukset saapuivat järvelle 17. kesäkuuta Manuel Boutoumitesin komennossa. Myös kenraali Tatikiosin johtamat 2000 jalkasotilasta lähetettiin ristiretkeläisten avuksi. Aleksios oli käskenyt Boutomitesta neuvottelemaan salaa kaupungin antautumisesta ilman, että ristiretkeläiset saisivat tietää. Taticus puolestaan ohjattiin liittymään ristiretkeläisiin ja tekemään suoran hyökkäyksen muureille samalla kun Boutoumiten esitti tekevänsä samaa, jotta ristiretkeläiset luulisivat Bysantin vallanneen kaupungin taistelussa. Tämä tehtiin ja 19. kesäkuuta turkkilaiset antautuivat Boutoumitesille.


title: Nikean piiritys

text: Kun ristiretkeläiset saivat tietää Aleksiosin teosta, he vihastuivat, koska olivat toivoneet voivansa ryöstää kaupungin kaikesta arvokkaasta. Boutoumites nimettiin Nikean komentajaksi eikä hän antanut yli 10 ristiretkeläisen vierailla kaupungissa samaan aikaan, jotta nämä eivät vahingoittaisi kaupunkia. Boutomites myös karkotti turkkilaiset kenraalit, joita piti epäluotettavina. Itse asiassa nämä kenraalit yrittivätkin ottaa bysanttilaisia panttivangeikseen, jotta pääsisivät tapaamaan keisaria. Kilij Arslanin perhe kuljetettiin Konstantinopoliin ja heidät lopulta vapautettiin lunnaita vastaan.


title: Nikean piiritys

text: Aleksios palkitsi ristiretkeläiset rahalla, hevosilla ja muilla lahjoilla, mutta nämä eivät olleet tyytyväisiä, koska uskoivat voineensa saada enemmän valloittamalla Nikean itse. Lisäksi ristiretkeläisiä vaadittiin vannomaan valaa Aleksiokselle, mikäli nämä eivät olleet tehneet sitä aikaisemmin Konstantinopolissa. Tankred kieltäytyi ensin, kuten oli tehnyt jo aikaisemmin Konstantinopolissa, mutta lopulta nöyrtyi ja lupautui keisarin vasalliksi.


title: Nikean piiritys

text: Ristiretkeläiset jättivät Nikean 26. kesäkuuta ja hajaantuivat kahteen joukkoon, joista Bohemond ja Robert Normandialainen johtivat etujoukkoa ja Bloisin Stefan pääjoukkoa.


title: Nikean piiritys

text: Juha-Pekka Koskisen kirjassa "Ristin ja raudan tie" seurataan Mikael Canmorea, joka taistelee kristittyjen puolella ensimmäisellä ristiretkellä. Hän osallistuu Nikean piiritykseen ja taistelee sen aikana Kilij Arslanin joukkoja vastaan.


title: Kiinan avaruustoiminta

text: Kiinan avaruustoiminta alkoi vuonna 1970, kun ensimmäinen kiinalainen satelliitti, Dong Fang Hong I, laukaistiin kiertoradalle.


title: Kiinan avaruustoiminta

text: Avaruusohjelmasta vastaa Kiinan avaruushallinto ja avaruuslaitteiden toteutuksesta China Aerospace Corporation. Hallinto luo avaruusohjelman ja yhtiömuotoinen osuus on vastuussa sen toteutuksesta. Kiinan avaruushallinto perustettiin vuonna 1993. Se on Kiinan Ilmailuministeriön (Ministry of Aerospace Industry) alainen. Kiinan avaruusohjelma on 2000-luvulla suunnattu myös miehitettyjen avaruuslentojen toteuttamiseen. Myös avaruustieteen määrä ja sen missioiden yhteistoteutus ESAn ja Venäjän avaruusjärjestön kanssa on lisääntynyt.


title: Kiinan avaruustoiminta

text: Vuonna 2009 Kiina aikoi laukaista 11. viisivuotissuunnittelman puitteissa 15 tai 16 avaruusalusta , joka on merkittävä kasvu vuosien 2006–2008 keskiarvosta kahdeksan per vuosi ja tätä aiemmasta 1,5 per vuosi. Syyskuussa 2010 Kiina ilmoitti tilaavansa hiilidioksidia mittaavan satelliittisarjan saksalaiselta OHB-yhtiöltä.


title: Kiinan avaruustoiminta

text: Vuoden 2011 lopussa Kiinan hallitus julkaisi avaruustoiminnan strategian ("White paper"), joka listaa yleisellä tasolla Kiinan tavoitteet, jotka ovat pitkälle samoja kuin alla – jo aiemmin – kuvatut. Uutta oli tavoite avaruusromun vähentämiseen, lähiavaruuden puhdistamiseen. Kansainvälisen yhteistoiminnan painoarvo oli kasvanut, suuntautuen pitkälle Venäjälle ja Etelän maihin (esim. Brasilia), joiden kanssa Kiinalla on aiemminkin ollut yhteistyötä.


title: Kiinan avaruustoiminta

text: Vuoden 2012 alussa kiinalaiset ilmoittivat laukaisevansa 22 satelliittia vuonna 2012. Määrä on Kiinan avaruushistorian suurin ja on noin kaksinkertainen Länsi-Euroopan laukaisujen määrään verrattuna ja on samaa suuruusluokkaa kuin Yhdysvaltain satelliittilaukaisujen määrä. Elokuussa 2012 Kiina julkisti uusia tavoitteitaan avaruustieteessä vuosille 2014–2016, joka on uusi suuntaus Kiinan avaruustoiminnassa:


title: Kiinan avaruustoiminta

text: Vuoden 2013 alussa China Aerospace Science and Technology Corporation ilmoitti Kiinan tekevän 20 avaruusaluksen laukaisua mukaan lukien kolmas kuuluotain Chang'e-3 ja miehitetty avaruusalus Shenzhou-10, joka telakoituu kiinalaisen avaruusaseman kanssa. Määrä on monikertainen Länsi-Euroopan maihin verrattuna ja lähellä Yhdysvaltain suorituksia.


title: Kiinan avaruustoiminta

text: Kiina aikoi laukaista pienen Yinghuo-1 Mars-luotaimensa vuoden 2009 lopussa, mutta tämä lykkääntyi, koska aluksen oli tarkoitus lentää venäläisen Phobos-Grunt-aluksen kyydissa Marsin kiertoradalle ja venäläinen avaruusalus oli valmis vasta vuoden 2011 laukaisuun. Shanghai Academy of Space flight Technology (SAST) organisaation johtokuntaan luukuva Zhang Weiqiang ilmoitti tästä Shanghai International Aerospace Technology and Equipment Exhibition-näyttelyssä. Phobos-Gruntin epäonnistuessa lähtemään Maan kiertoradalta kohti Marsia Yinghuo-1 tuhoutui Maan ilmakehässä yhdessä Phobos-Gruntin kanssa. Kiinan oma iso Marsia kiertävä avaruusalus laukaistaan vuonna 2013.


title: Kiinan avaruustoiminta

text:
Kuu-tutkimus alkoi Chang'e-1-kuuluotamella vuonna 2007. Toinen kuuluotain, Chang'e 2, laukaistiin lokakuussa 2010.
Myös Kiina on ilmaissut aikeen lennättää ihmisiä Kuuhun, jossa voi nähdä jonkinlaisen avaruuskilvan Intian kanssa. Se, ettei kyse ole kilpailusta lännen kanssa, on eräs indikaatio siitä, ettei Kiinan suunnitelma muuttunut Yhdysvaltain mahdollisesti vetäydyttyä Kuu-lentotavoiteistaan vuosina 2009–2010.


title: Kiinan avaruustoiminta

text: Vuoden 2011 alussa Kiinan lähitavoitteet olivat


title: Kiinan avaruustoiminta

text:
Syksyllä 2009 Kiinan taikonauttivalinnat olivat edenneet puoliväliin: tässä vaiheessa muutaman taikonautin paikasta kisasi 15 miestä ja naista. He kaikki olivat 27-34-vuotiaita sotilaslentäjiä. Toukokuussa 2010 Kiina valitsi uuden seitsemän hengen ryhmän avaruuslentäjäkoulutukseen. Taikonauttikoulutukseen valituista kaksi oli naisia, ja Kiinan ensimmäinen naistaikonautti Liu Yang lensi avaruuteen vuonna 2012.
Seuraavat miehitetyt avaruuslennot – Shenzhou-8 ja Shenzhou-9 – tehtiin vuonna 2011. Vuonna 2010 Kiina laukaisi miehittämättömän avaruusasemamodulin ja 2011 Shenzhou-8 tekee miehittämättömänä telekointikokeen. Miehitetty Shenzhou-9 telekoitui asemaan vuonna 2011.


title: Kiinan avaruustoiminta

text: Vuoden 2010 aikana Kiina laukaisi Shenzhou 9:n ja pienen Tiangong-avaruusaseman miehittämättöminä niiden telekointikoetta varten. Tämä on näkyvä osa Kiinan avaruusaseman valmistelua. Maaliskuun alussa 2010 Kiina ilmoitti laukaisevansa 8,5 tonnia painavan 9 metrisen asemamodulin vuonna 2011 ja tekee siihen kolme telakointia. Kiinan 30 tonnia painava avaruusasema aloittaa 10-vuotisen toimintansa vuonna 2022. Kiina laukaisi Tiangong-avaruusaseman syksyllä 2011 ja telakoi siihen Shenzhou 8-aluksen. Tämä oli miehittämätön koe. Kesäkuussa 2012 Shenzhou-9-aluksella lentäneet kolme taikonauttia käytti Tiangong 1-avaruusasemaa 13-päiväisen avaruuslennon aikana.


title: Kiinan avaruustoiminta

text: 60-tonninen avaruusasema aiotaan saada valmiiksi vuoteen 2020 mennessä, jota edeltää pienempi avaruusasema, joka valmistui vuonna 2016. Vuosina 2012–2020 Kiina panostaa vajaat 50 miljardin dollarin edestä ohjelmaan laukaisten 10–20 alusta ja avaruusasemamodulia. 2. heinäkuuta 2012 Kiinan miehitettyjen lentojen ohjelman johtaja Wang Zhaoyao kertoi, ettei Kiina kilpaile kenenkään kanssa avaruustoiminnallaan vaan avaruustoimintaa ajavat vain Kiinan omat tarpeet.


title: Kiinan avaruustoiminta

text: Kiina tekee seuraavan miehiteyn avaruuslennon, Shenzhou-10:n, kesäkuussa 2013, jolloin todennäköisesti yksi taikonauteista on nainen.


title: Kiinan avaruustoiminta

text: Yhdysvallat on estänyt Kiinan osallistumisen ISS-avaruusasemaan, mutta vuoden 2009 lopulla presidentti Obaman Kiinan vierailun aikana ja siihen liittyen NASAn pääjohtaja Charles Bolden antoi lausunnon, jonka mukaan NASA on valmis yhteistyöhön Kiinan kanssa Kuu-lennoissa ja muussa avaruuden tutkimusmatkoissa (Exploration). . Tilanne on samanlainen kuin USS Freedom-avaruusaseman kohdalla – asema rakennettiin lopulta Neuvostoliiton Mir-2-asemasuunnitelman perusteelta ja pääosin venäläisistä osista, Kiina voisi toimia Yhdysvalloille vielä huokeampana kuualuksen toimittajana kuin Venäjä avaruusaseman kohdalla ja lisäksi Kiina voisi olla hankkeen merkittävä rahoittaja. Yhdysvallat ja Kiina molemmat julkistivat avaruuden rauhanomaista käyttöä – samaan aikaan niiden merivoimilla on ilmeisesti ollut konfrontaatoita.


title: Kiinan avaruustoiminta

text: Toukokuussa 2011 Eutelsat vuokrasi kiinalaisen Sinosat 3- eli Chinasat 5C-tietoliikennesatelliitin, koska muuten Eutelsat olisi menettänyt 1,6 E asemapaikkansa GEO-radalla, koska Eutelsatilla ei ole ollut pitkään aikaan teknisten ongelminsa takia satelliittia ko. asemassa.


title: Kiinan avaruustoiminta

text: Heinäkuussa 2012 Argentiina solmi Kiinan kansantasavallan kanssa sopimuksen, jonka pohjalta Kiina voi rakentaa avaruusluotaimiensa tarvitsemia maa-asemia Patagoniaan, Argentiinaan, jonne ESA on juuri rakentanut oman maa-asemansa vastaavia tarpeita varten.


title: Kiinan avaruustoiminta

text: Elokuussa 2012 Kiinan China Great Wall Industry Corporation-yritys lupasi kuljettaa kesäkuussa 2014 Galactic Suite-yhtiön vetämän espanjalaisen "Barcelona Moon Team"-tiimin kuuajokin Kuuhun. Se kisaa Google Lunar X Prize-kisassa.


title: Kiinan avaruustoiminta

text: EUMETSAT solmi yhteistyösopimuksen Kiinan "National Satellite Ocean Application Service" (NSOAS, likimain merentutkimuspalvelu) kanssa Kiinan HY-1- ja HY-2-satelliittien ja EUMETSATin Jason-2 ja Jason-3 satelliittien datan vaihdosta.


title: Kiinan avaruustoiminta

text: Kiina on myynyt tietoliikennesatelliittejaan vuonna 2007 Nigerialle (NIGCOMSAT-1 ja sen korvaava toinen satelliitti).


title: Kiinan avaruustoiminta

text: Kiina myi vuonna 2009 Venezuelalle VENESAT-tietoliikennesatelliitin. Sen avulla Venezuela on toteuttanut tietoliikenteen tuhansiin maaseudun kouluihin, voimalaitoksiin ja maatiloihin. Kiinan avulla Venezuelasta tuli neljäs latinalaisen Amerikan maa, jolla on oma satelliitti. Toukokuussa 2011 Venezuelan parlamentti hyväksyi VRSS-1-satelliitin tilauksen Kiinasta.


title: Kiinan avaruustoiminta

text: Kiinan avaruushallinto on syyskuussa 2009 neuvotellut Bolivian presidentin Evo Moralesin tietoliikennesatelliitin toimittamisesta Bolivialle. Satelliitti maksaa 300 miljoonaa dollaria ja saa nimen Tupac Katari, Espanjan kolonialismia vastaan taistelleen intiaanijohtajan mukaan. Satelliitti laukaistaan vuonna 2013.


title: Kiinan avaruustoiminta

text: Kiina rakentaa Laosille tietoliikennesatelliitin.


title: Kiinan avaruustoiminta

text: Syyskuussa 2009 Kiina ja Pakistan ilmoittivat, että Kiina rahoittaa 200 miljoonan dollarin lainalla ja avustaa teknisesti Pakistanin toisen oman tietoliikennesatelliitin PAKSAT-1R:n toteutuksessa. Sen rakentavat Kiinan Great Wall Industry Corporation ja Pakistanin Space and Upper Atmospheric Research Commission. Laukaisu tapahtunee vuonna 2011, jolloin se korvaa PAKSAT-1:n.


title: Kiinan avaruustoiminta

text: Kiina esitti vuoden 2010 lopulla GEOSS-kokouksessa Pekingissä globaalia satelliittikaukokartoituksen yhteistyotä kehitysmaiden avuksi. Vuonna 2012 laukaistaan kiinalainen 140 miljoonan dollarin hintainen kaukokartoitussatelliitti, jonka hankki Venezuela.


title: Kiinan avaruustoiminta

text: Keväällä Sri Lanka solmi yhteistyösomuksen Kiinan kansantasavallan kanssa, jossa Kiina rakentaa ja laukaisee tietoliikennesatelliitin Sri Lankan hyödynnettäväksi. DFH-4-satelliittia, joka toimii 50 eteläisestä asemasta, operoi srilankalainen SupremeSAT (Pvt) Ltd.


title: Kiinan avaruustoiminta

text: Syyskuussa 2012 Nicaragua alkoi neuvotella Kiinan kanssa 300 miljoonan dollarin arvoisen Nicasat-1-tietoliikennesatelliitin ostosta kiinalaisten pankkien lainoituksella.


title: Kiinan avaruustoiminta

text: Kiina on vuoden 2008 lopulla päättänyt rakentaa Hainanin provinssiin uuden avaruuskeskuksen . Kiinalla on tätä ennen ainakin kolme avaruuskeskusta, joista kaikista voidaan laukaista satelliitteja.


title: Kiinan avaruustoiminta

text: Vuonna 2009 ryhmä Macaon liikemiehiä lahjoitti Kiinan avaruusyhdistykselle (China Space Foundation) muutaman kymmeniä miljoonia dollaria. Osa rahoituksesta käytetään avaruuskeskuksien rakentamiseen.


title: Kiinan avaruustoiminta

text: Kiinan kaukokartoitussatelliitteja kutsutaan miltei järjestään vakoilusatelliiteiksi olipa Kiinan antama niiden määritelmä mikä tahansa.


title: Kiinan avaruustoiminta

text: Kiinan taikonautit on valittu sotilaslentäjistä kuten Yhdysvaltain ja Venäjän/Neuvostoliiton avaruuslentäjät. Kiinan miehitetty ohjelma ei näytä omaavan sotilaallisia aspekteja, muillakin suurvalloilla ne ovat loppujen lopuksi olleet vähäisiä.


title: Kiinan avaruustoiminta

text: Vuoden 2007 ohjuskoe, jossa Kiina ampui 900 km korkeudella olleen entisen sääsatelliittinsa palasiksi on ollut esillä jatkuvasti ikään kuin se olisi merkittävä uhka tai avaruusromun lähde, esim. toukokuussa 2009 NASA väittää avaruussukkulan väistäneen 400 km korkealla lentoradallaan juuri tämän ohjuskokeen aikaansaamaa 10 cm palaa. Yhdysvallat teki 1960-luvun alussa kaksi ydinkoetta avaruudessa, mikä levitti sinne miljardeja metallisäikeitä, Neuvostoliitto teki lukuisia tappajasatelliittikokeita, jotka muistuttavat teknologisesta nykyisin mm. ESAssa muodissa olevia muodostelmalentoja. 2000-luvulla Kiina toistaa niitä kokeita, jotka Yhdysvallat ja Neuvostoliitto tekivät aiemmin.


title: Kiinan avaruustoiminta

text: Sen jälkeen, kun NASAn miehitettyjen lentojen ohjelman melkoisen kriittinen arviointi oli julkistettu lokakuussa 2009, Yhdysvaltain asevoimat julkisesti antoi useampia lausuntoja, joissa painotettiin Kiinan avaruustoiminnan kykyjen nousua sotilaallisena uhkana lausuntoja. Vastaavaan aikaan Kiinan presidentti on painottanut Kiinan avaruusohjelmien rauhanomaista luonnetta ja pyrkimystä kansainväliseen yhteistyöhön.


title: Kiinan avaruustoiminta

text: Vuoden 2010 alussa Kiinan kansantasavalta palkitsi avaruusalan pioneerejaan antamalle kahdelle heitä maan korkeimman tiedepalkinnon. Palkintoon kuuluu 5 miljoonan juanin rahallinen osuus.


title: Kiinan avaruustoiminta

text: Muita


title: Kiinan avaruustoiminta

text: Kiinan avaruustoiminnan isä Qian Xuesen oli Yhdysvaltain avaruusohjelman päähahmoja 1950-luvulla – kunnes hänet vangittiin Yhdysvalloissa ilmeisen tekaistuilla perusteilla. Kiinalaissyntyisten insinöörien vakoilusyytteet ovat olleet yleisiä etenkin 2000-luvulla, kun Kiinan avaruusohjelma on laajentunut. Esim.


title: Kiinan avaruustoiminta

text: Kiinan avaruusaseman Tiangong 1:n laukaisu tapahtui 29. syyskuuta 2011. Sitä kuvattiin länsimediassa "PR Blitz"-termillä, jossa englanninkielisille lukijoille tuodaan mielikuvaa propagandasta ja natsien salamasodasta (engl. Blitz).


title: Shenzhou 7

text:
Shenzhou 7 () on Kiinan kolmas miehitetty avaruuslento. Lento on Kiinan ensimmäinen kolmihenkinen lento. Lento alkoi 25. syyskuuta 2008 13:10 UTC (16.10 Suomen aikaa) Jiuquanin avaruuskeskuksesta. Zhai Zhigang suoritti Kiinan ensimmäisen avaruuskävelyn 27. syyskuuta 2008. Tämän myötä Kiinasta tuli kolmas valtio Neuvostoliiton ja Yhdysvaltain jälkeen, joka pystyi toteuttamaan avaruuskävelyn itsenäisesti.
Aluksen maahanpaluu onnistui.


title: Shenzhou 7

text: Lennon miehistö julkistettiin 17. syyskuuta. Miehistön jäsenet ovat 42-vuotiaita sotilaslentäjiä. Siihen kuuluivat: 2008Zhai suoritti lennon ainoan avaruuskävelyn. Liu seisoi ilmalukossa avustaen Zhaita. Jing Haipeng tarkkaili tilannetta paluukapselissa. Kävely alkoi 27.9.2008 kello 08:43 (UTC) ja kesti 16 minuuttia. Lennon aikana Zhai heilutti Liun antamaa Kiinan lippua ja lähetti terveisiä. Zhai otti haltuun kiertomoduulin ulkopuolelle kiinnitettyjä kiinteän voiteluaineen testipaloja ja ojensi ne Liulle. Näillä kaikkiaan 11 eri tyyppisellä näytteellä tutkitaan avaruuslentoon sopivia materiaaleja.


title: Shenzhou 7

text: Näytteiden haltuunoton jälkeen alkoi varsinainen avaruuskävely. Zhai oli kiinnittyneenä avaruusalukseen kahdella turvalie’alla sekä happea ja viestintää siirtävällä sähköjohdolla. Zhai kiersi kiertoratamoduulia pitkin pitäen käsillään kiinni tätä varten tehdystä kaiteesta ja siirtämällä turvaliekoja kiinnityskohdasta toiseen.


title: Shenzhou 7

text: Noin kaksi tuntia Zhain alukseen paluun jälkeen miehistö laukaisi myös mikrosatelliitin avaruuteen. Satelliitti on 40 cm pitkä kuutio, sen massa on 40 kg ja se sisältää mm. 150 megapikselin stereokameran jonka tarkoituksena on kuvata alusta. Kuvauksen jälkeen satelliitti siirtyy 100-200 km etäisyydelle aluksesta. Satelliitin avulla harjoitellaan lähestymistä ja seurantaa telakoitumista varten. Satelliitin arvioidaan toimivan kolme kuukautta.


title: Henkilökohtainen konkurssi

text: Henkilökohtainen konkurssi on joissakin maissa käytössä oleva menettely, jossa yksittäinen henkilö voi tehdä veloista vapauttavan konkurssin. Käytännössä se tarkoittaa, että henkilön ennen konkurssia hankittu varallisuus kuuluu konkurssipesään, mutta tämän jälkeen henkilö voi aloittaa "uuden elämän" ja konkurssin jälkeen hankittu varallisuus (omaisuus ja tulot) kuuluu henkilölle itselleen eikä hän vastaa enää veloista.


title: Henkilökohtainen konkurssi

text: Nimitystä henkilökohtainen konkurssi käytetään oikeuskirjallisuudessa veloista vapauttavasta konkurssista ja nimitystä "luonnollisen henkilön konkurssi" perinteisestä konkurssista, jossa velallinen vastaa konkurssissa suorittamatta jääneistä veloista myöhemmin saamillaan tuloilla ja omaisuudella.


title: Henkilökohtainen konkurssi

text: Belgiassa velallisen jäännösvelkavastuusta säädettiin 1997 laki, jota uudistettiin 2002. Sen mukaan epäonninen ja rehellinen velallinen vapautetaan veloistaan, elleivät ne ole syntyneet rikoksen avulla tai ellei velallinen ole lyönyt laimin kirjanpitovelvollisuuttaan. Ranskassa on käytössä veloista vapauttava likvidaatio- ja saneerausmenettely, jossa on myös rajoituksia ja poikkeuksia muun muassa rikosperustaisille veloille. Yhdistyneessä kuningaskunnassa luonnollinen henkilö on vanhastaan voinut vapautua konkurssin jäännösveloista. Sitä koskevaa lainsäädäntöä uudistettiin 2004 voimaan tulleilla säännöksillä. Niissä on periaatteena se, että joka pystyy maksamaan – joutuu maksamaan.


title: Henkilökohtainen konkurssi

text: Etelä-Euroopan maissa veloista vapautuminen on mahdollista akordin kautta. Espanjan uusi insolvenssilaki tuli voimaan 2004. Yhdysvalloissa jäännösveloista vapautumisesta säädetään liittovaltion lailla (). Luonnollinen henkilö voi valita kahdesta vaihtoehtoisesta menettelystä, joko Chapter 7:n tai Chapter 13:n. Edellinen vapauttaa jäännösveloista tietyin poikkeuksin ja jälkimmäinen on maksuohjelmamenettely, jossa velkoja maksetaan saaduilla tuloilla määräajan.


title: Henkilökohtainen konkurssi

text: Suomessa ei ole mahdollisuutta vapautua veloistaan henkilökohtaisen konkurssin kautta, vaan ylivelkaantuneelle henkilölle laaditaan ohjelma velkojen maksamiseksi eli tehdään yksityishenkilön velkajärjestely. Tavallisesti osa ylivelkaantuneen henkilön palkasta menee suoraan ulosottoon.


title: Henkilökohtainen konkurssi

text: Henkilökohtaista velkavastuuta selvittäneen Pauliine Koskelon mielestä Suomen lainsäädännöstä ei puutu henkilökohtaisen konkurssin mahdollisuutta. Vuodesta 1868 voimassa ollut konkurssisääntö on koko ajan mahdollistanut luonnollisen henkilön konkurssin. Samoin tekee vuoden 2004 konkurssilaki (120/2004). Kysymys on konkurssin oikeusvaikutuksista ja jäännösvelkavastuusta eli ennen konkurssia syntyneistä veloista, joille ei tule suoritusta (maksua tai kuittausta) konkurssimenettelyn kautta.


title: Henkilökohtainen konkurssi

text: Veloista vapauttavan henkilökohtaisen konkurssin mahdollistavan lainsäädännön säätämisestä Suomeen keskusteltiin eduskunnassa 2009. Oikeusministeri Tuija Braxin vastauksessa edustaja Toimi Kankaanniemen kirjalliseen kysymykseen (KK 201/2009) todetaan, että asiasta on 2000-luvulla tehty useita selvityksiä, mutta asiaan liittyy vaikeita ongelmia. Kansalaisten yhdenvertaisuus edellyttää, ettei henkilökohtainen konkurssi koske ainoastaan velkaisia yrittäjiä, vaan kaikkia kansalaisia. Se taas todennäköisesti vaikuttaisi rahoituksen hintaan ja ehtoihin, jolla olisi haitallisia seurauksia esimerkiksi yritystoimintaa aloitettaessa. Lisäksi yrittäjä joutuu yleensä velkaa ottaessaan antamaan omaisuuttaan pantiksi, jolloin velkoja saa ottaa saatavansa pantista. Sellaista maksukyvyttömyysjärjestelmää tuskin tullaan säätämään, joka vapauttaisi panttivastuusta.


title: Henkilökohtainen konkurssi

text: Muita vaikeita henkilökohtaiseen konkurssiin liittyviä kysymyksiä ovat:


title: Henkilökohtainen konkurssi

text: Vaikea kysymys on se, voidaanko hyväksyä järjestelmä, jonka avulla velallinen vapautuu veloistaan käyttämättä konkurssin jälkeisiä tulojaan velkojiensa hyväksi. Yleensä konkurssivelallisella ei ole paljoakaan muuta kuin panttina olevaa omaisuutta. Henkilökohtaisessa konkurssissa etuoikeudettomat velkojat menettäisivät saatavansa kokonaan silloinkin, kun velallinen ansaitsee hyvin konkurssin jälkeen tai saisi vaikka perinnön. Velkajärjestelyprosessin parantamisesta keskusteltiin myös eduskunnan kyselytunnilla, jossa velkajärjestely katsottiin henkilökohtaista konkurssia paremmaksi ratkaisuksi.


title: Joutseno-Pulp

text: Joutseno-Pulp Oy oli vuosina 1951–1997 toiminut Kaukas Oy:n ja Rauma-Repola Oy:n omistama selluloosaa valmistanut metsäteollisuusyhtiö.


title: Joutseno-Pulp

text: Joutseno Pulpin edeltäjä "Osakeyhtiö Pulp" perustettiin 1908, ja toukokuussa 1909 Joutsenossa käynnistynyt yhtiön selluloosatehdas tuotti noin 6000 tonnia valkaisematonta sulfaattiselluloosaa vuodessa. Selluoloosatehtaan ympärille rakennettiin myös työntekijöiden asuntoja, ja aluetta kutsuttiin Pulpin kyläksi. Osakeyhtiö Pulp siirtyi vuonna 1918 Kaukas Oy:n hallintaan ja jatkoi toimintaansa Kaukaksen yhteydessä.


title: Joutseno-Pulp

text: Joutseno-Pulp Osakeyhtiö toimi omana yhtiönään 1951–1997. Vuonna 1968 yhtiö osti "Lohja-Kotka Oy":n Haarla-yhtymältä, ja Joutsenon selluloosatehdasta laajennettiin 1955 ja 1969. Viimeisen laajennuksen jälkeen tehtaan vuosituotanto oli 245 000 tonnia valkaisematonta selluloosaa. Tehtalle valmistui 1984 valkaisulaitos, jonka jälkeen kaikki valmistettu selluloosa oli valkaistua.


title: Joutseno-Pulp

text: Joutsenon selluloosatehdas siirtyi 1997 Metsä-Botnian omistukseen. Tehtaalle rakennettiin 1998 uusi talteenottolinja ja 2001 uusi kuitulinja. Nykyisin tehtaan kapasiteetti on 670 000 tonnia ECF-valkaistua havuselluloosaa vuodessa, ja siellä työskentelee 140 työntekijää.


title: Poddorjen piiri

text: Poddorjen piiri () on kunnallishallintoalue Novgorodin alueella Venäjällä. Nykymuodossaan vuonna 1965 perustetun piirin pinta-ala on 2954,02 neliökilometriä. Asukkaita on 4 600 henkeä (vuonna 2010).


title: Poddorjen piiri

text: Novgorodin alueen lounaisosassa sijaitseva Poddorjen piiri rajoittuu pohjoisessa Volotin ja Staraja Russan, idässä Marjovon ja etelässä Holmin piireihin sekä lännessä Pihkovan alueeseen. Pinta-alasta valtaosa on metsää.


title: Poddorjen piiri

text: Lovatin kaakkoispuolinen osa piiristä kuuluu Valdain ylängön reuna-alueeseen. Muu osa on tasankoa, joka pohjoisessa ja lännessä muuttuu laajaksi suoalueeksi. Muita jokia ovat Polist, Porusja, Redja ja Gorevka. Piirin alueella sijaitsee osa Polistin ja Lovatin suoalueen muodostamasta Rdeiskin luonnonpuistosta.


title: Poddorjen piiri

text: Piiriin kuuluu kolme maalaiskuntaa: Belebjolka, Poddorje ja Selejevo. Hallinnollinen keskus on Poddorjen kylä, josta on 160 kilometriä alueen pääkaupunkiin Novgorodiin.


title: Poddorjen piiri

text: Poddorjen kylässä asuu 40 % piirin väestöstä. Kaupunkiväestöä ei ole. Asutuskeskuksia on yhteensä 155.


title: Poddorjen piiri

text:
Asukasluvun kehitys
1400-luvun lopulla suurin osa nykyisestä piiristä kuului Novgorodin Šelonin viidennekseen, jossa pogostojen keskuksia olivat Los, Jefremovo ja Kolomna. 1800-luvulla volostien keskuksiksi muodostuivat Peregino ja Poddorje.


title: Poddorjen piiri

text: Aluksi Leningradin alueen Novgorodin piirikuntaan kuulunut Poddorjen piiri on perustettu vuonna 1927. Belebjolkan piiri yhdistettiin Poddorjeen vuonna 1931, mutta perustettiin uudelleen vuonna 1941. Toisessa maailmansodassa seutu oli saksalaisten miehittämä. Vuonna 1944 Poddorjen piiri liitettiin vasta perustettuun Novgorodin alueeseen. Belebjolkan piiri yhdistettiin Poddorjeen uudelleen vuonna 1961. Vuonna 1963 Poddorjen piiri liitettiin Holmin maaseutupiiriin, mutta se perustettiin uudelleen vuonna 1965.


title: Poddorjen piiri

text: Poddorjen kautta kulkee Šimskin, Staraja Russan, Holmin, Loknjan ja Nevelin välinen maantie. Lähin rautatieasema on Staraja Russassa 61 kilometrin päässä Poddorjesta.


title: Poddorjen piiri

text: Paikallisista elinkeinoista tärkeimpiä ovat erilaiset julkiset palvelut, kauppa (16,5 % vuonna 2009), maa- ja metsätalous (14,4 %) ja jalostus (6,2 %). Piirissä toimii meijeri, leipätehdas, metsätalous, tielaitos sekä muutamia puunhankintaa harjoittavia yrityksiä. Maataloutta edustaa neljä maatalousyritystä, 18 yksityistilaa ja lähes kaksi tuhatta palstaviljelmää. Yli 40 % työvoimasta työskentelee piirin ulkopuolella ja lähes 30 % työikäisistä ei käy ansiotöissä.


title: Poddorjen piiri

text: Piirissä toimii neljä lastentarhaa, kolme yleissivistävää koulua ja lasten täydennyskoulutuslaitos. Terveyspalveluihin kuuluu sairaala, kaksi poliklinikkaa, lääkärin vastaanotto ja seitsemän lääkintäasemaa. Kulttuurilaitoksia ovat piirin kulttuuritalo ja keskuskirjasto haaraosastoineen sekä kotiseutumuseo.


title: Poddorjen piiri

text: Seudulla sijaitsee useita muinaisia asuin- ja hautapaikkoja. Lovatin rannalla Židovitšin kylän luona ja Kurskojen lähellä on muinaislinnat. Rakennusmuistomerkkeihin kuuluu 1700-luvulla rakennettu Markovon kirkko. Historialliset kohteet liittyvät toisen maailmansodan taisteluihin.


title: Poddorje

text: Poddorje () on maalaiskunta, sen keskuskylä ja Poddorjen piirin hallinnollinen keskus Novgorodin alueella Venäjällä. Se sijaitsee Lovatin sivujoen Redjan varrella 162 kilometriä Novgorodista etelään. Kylässä on 1 900 ja kunnassa 3 200 asukasta (vuonna 2010).


title: Poddorje

text: Poddorjen kunnan pinta-ala on 1124,5 neliökilometriä. Se rajoittuu pohjoisessa Staraja Russan piirin Ivanovskojen ja Novoselskin kuntiin, idässä Poddorjen piirin Selejevon kuntaan, etelässä Holmin piirin Krasnyi Borin kuntaan sekä Pihkovan alueeseen ja lännessä Poddorjen piirin Belebjolkan kuntaan. Pinta-alasta 87,1 % on metsää ja 7,4 % maatalousmaata.


title: Poddorje

text: Suurimmat joet ovat Redja sekä Polistin sivujoki Porusja. Seudulla sijaitsee Rdeiskoje- ja Polistojärviä ympäröivä suoalue, joka muodostaa yhteensä 369,22 neliökilometrin laajuisen Rdeiskin luonnonpuiston. Hyötykaivannaisiin kuuluu turve.


title: Poddorje

text: Keskuskylän lisäksi kuntaan kuuluu 46 kylää: Andronovo, Borisogleb, Burakovo, Dobrantsevo, Dubovaja, Filistovo, Gorodok, Goruška, Grinevo, Grivy, Gusevo, Jablonovo, Jamno, Jelno, Jeremkino, Jurjevo, Kremno, Kulakovo, Lisitškino, Lopastino, Luskarevo, Maslovskoje, Mihailovo, Mintsevo, Mostištše, Nivki, Odintsovo, Ozerki, Peski, Petuhino, Poltoranovo, Pustoška, Rutšji, Rjabkovo, Sokolje, Sosnovo, Trofimovo, Trupehino, Tugino, Usadba, Ustje, Vekšino, Veštšanka, Vitševitsy, Vlasovo, Zapolje, Zelenkovo ja Žemtšugovo. Poddorjen ohella toinen suurempi asutuskeskus on yli 400 asukkaan Maslovskoje. Yhdeksässä kylässä ei ole lainkaan vakituista asutusta.


title: Poddorje

text: Poddorjen kautta kulkee Šimskin, Staraja Russan, Holmin, Loknjan, Velikije Lukin ja Nevelin välinen maantie R51. Kylästä on linja-autoyhteydet Holmiin, Staraja Russaan, Novgorodiin ja Pietariin. Myös kunnan sisällä on linja-autoliikennettä.


title: Poddorje

text: Työvoimasta 28 % työskentelee kunnan ulkopuolella. Paikallisista elinkeinoista tärkeimpiä ovat tukku- ja vähittäiskauppa (17,1 %) sekä valtionhallinto (15,7 %). Kunnan alueella toimii kaksi maitotilaa, meijeri sekä metsäteollisuuslaitoksia.


title: Poddorje

text: Keskuskylän palveluihin kuuluu lastentarha, keskikoulu, musiikkikoulu, piirin kulttuuritalo, keskuskirjasto, piirisairaala, yleinen sauna, apteekki, posti, säästöpankki, poliisiasema ja palokunta.


title: Poddorje

text: Kunnan alueella on useita muinaisia hautapaikkoja sekä toisen maailmansodan muistomerkkejä. Poddorjen kylässä toimii kotiseutumuseo.


title: Gustav Noske

text: Gustav Noske (9. heinäkuuta 1868 Brandenburg an der Havel - 30. marraskuuta 1946 Hannover) oli saksalainen poliitikko ja Weimarin tasavallan puolustusministeri 1919-1920.


title: Gustav Noske

text: Noske syntyi Brandenburg an der Havelissa. Hän oli sosialidemokraattisen puolueen jäsen ja parlamenttiedustaja vuodesta 1906 ensimmäisen maailmansodan loppuun. Hän kuului sosialistiseen oikeistosiipeen ja otti osaa spartakistikapinan ja Münchenin neuvostotasavallan verisiin kukistamisiin vuonna 1919. Noske oli kommunistijohtajien Rosa Luxemburgin ja Karl Liebknechtin vastustaja. Hänen lähettämänsä oikeistolaiset freikorpsit surmasivat noin 1 000 kommunistia Münchenin neuvostotasavallan kukistamisen yhteydessä.


title: Gustav Noske

text: Weimarin tasavallan vakiinnuttua Noske toimi Ala-Saksin osavaltion presidenttinä Hannoverissa. Nosken epäiltiin osallistuneen toisen maailmansodan aikana Adolf Hitlerin vastaiseen salaliittoon. Hän kuoli 1946.


title: Gustav Noske

text: Saksan tapahtumien jälkeen Suomessakin kommunistit käyttivät sosialidemokraateista pilkkanimeä "noske" tai "noskelainen". Tällä haluttiin sanoa, että sosialidemokraatit menevät työväen kapinoidessa porvarien puolelle.


title: Uli Hoeneß

text: Ulrich ”Uli” Hoeneß (s. 5. tammikuuta 1952 Ulm, Baden-Württemberg, Saksan ltv.) on saksalainen entinen jalkapalloilija, joka nykyisin toimii bundesliigaseura Bayern Münchenin urheilutoimenjohtajana.


title: Uli Hoeneß

text: Hyökkäyspäässä pelannut ulmilainen Hoeneß aloitti ammattilaisuransa vuonna 1970 Bayern Münchenissä. Hän pelasi seurassa yhdeksän kauden ajan ja voitti seurassa muun muassa kolme Bundesliigan mestaruutta ja Euroopan Cupia. Hän pelasi joukkueessa 239 liigaottelua, joissa teki 86 maalia. Ennen uransa lopettamista hän pelasi vielä kauden 1978/1979 1. FC Nürnbergissä.


title: Uli Hoeneß

text: Saksan liittotasavallan maajoukkueessa Hoeneß pelasi vuosina 1972–1976 35 ottelua, joissa hän teki viisi maalia. Hän oli mukana sekä 1972 EM-kisoissa että 1974 MM-kisoissa, joissa molemmissa Saksan liittotasavalta voitti mestaruuden, kuten myös 1976 EM-kisoissa, joissa Saksa saavutti hopeaa.Hoeneß lopetti oman aktiiviuransa verrattaen nuorena, vain 27-vuotiaana, ja on tämän jälkeen toiminut johtotehtävissä Bayern Münchenin organisaatiossa. Hänen veljensä Dieter on niin ikään entinen huippupelaaja.


title: Uli Hoeneß

text: Tammikuussa 2013 Hoeneß kertoi viranomaisille maksamatta jättämistään veroista. Hän joutui pidätetyksi 20. maaliskuuta mutta pääsi kotietsinnän jälkeen vapaaksi viiden miljoonan euron suuruista takuusummaa vastaan. Hoeneß totesi syyllistyneensä vääriin menettelytapoihin sveitsiläisen pankkitilinsä suhteen ja haluavansa hyvittää virheensä.


title: Juha Varis

text: Juha Mika Varis (s. 23. lokakuuta 1970 Tampere) on suomalainen näyttelijä, joka työskentelee Suomen Kansallisteatterissa.


title: Juha Varis

text: Varis esitti syksystä 2009 vuoteen 2011 Veikkauksen Jokeri-pelin Jokeri-hahmoa. Hän esiintyy myös "Vanessa ja pikkuväki" ohjelmassa, Isi testaa -osiossa. (nyrkkeilymaajoukkueen jäsen)


title: Juha Varis

text: Sarjat


title: Münchenin neuvostotasavalta

text: Münchenin neuvostotasavalta eli Baijerin neuvostotasavalta tarkoittaa lyhytaikaista Münchenin kommunistista hallintoa, joka kukistettiin verisesti 3. toukokuuta 1919. Tapahtumat saivat alkunsa, kun kommunistinen kaupunginkomendantti, entinen merisotilas Rudolf Eglhofer, ammutti kahdeksan äärioikeistolaista. Ampujina olivat paikalliset punakaartilaiset, ja teloitetut olivat oikeistolaisen Thule-seuran jäseniä. Seurauksena hallituksen joukot, joita komensi puolustusministeri Gustav Noske, rynnäköivät kaupunkiin. Puhjenneissa katutaisteluissa käytettiin liekinheittimiä ja panssarivaunuja. Taisteluissa sai surmansa yli tuhat ihmistä.


title: Chevrolet HHR

text: Chevrolet HHR on Chevroletin pieni, retrotyylisesti muotoiltu, crossover-luokan henkilöauto. Ensiesittely Pohjois-Amerikassa tapahtui Los Angelesin autonäyttelyssä vuonna 2005 ja Euroopassa Geneven autonäyttelyssä maaliskuussa 2007. Ajoneuvolla ei ollut varsinaista edeltäjää tai seuraajaa sittemmin. Mallistossa oli sitä ennen lisenssillä valmistettu Tracker- ja jälkeenpäin 2012- tuli eri maissa valmistettava Orlando-malli.


title: Chevrolet HHR

text: Auton valmistus lopetettiin 2011.


title: Chevrolet HHR

text:
Mallinimi HHR tulee sanoista "Heritage High Roof". Pohjalevy on Delta-pohjalevy, sama jota käytetään muun muassa Chevrolet Cobaltissa, Pontiac G5:ssä ja Saturn IONissa. Auton muotoilu on saanut inspiraationsa vuoden 1949 Chevrolet Suburbanista. Auton muotoilija on ollut Bryan Nesbitt, joka oli ennen töissä Chrysler-yhtiössä ja pääsuunnittelija PT Cruiserille. Nesbitt palkattiin GM:n suunnittelijaksi, jossa hän toimi Chevroletin Yhdysvaltain mallien pääsuunnittelijana.
Auto on tila-auto tyyppinen 5-hengen farmarimalli, jossa on muunneltavat sisätilat jossa on n.1,78 kuutiometrin kokoinen tavaratila, mm. jokaisen mallin apukuskin penkin saa tasaiseksi lattiaksi. Autoa valmistettiin myös umpikylkimallisena mutta 4-ovisena, jolloin siihen sai valinnaisena kaukosäätimesta auki pomppaavat takaovet.
Mallistossa oli viisi eri tasoa jotka vain vähän vaihtelivat tuotannon aikana; LS, LT, 2LT, Special Edition ja SS-malli joka tuli mallivuodelle 2008.


title: Chevrolet HHR

text: Auton tuotanto tapahtui vuoden 2011 loppuun saakka Meksikossa, Ramos Arizpessa. Aluksi malli oli vain Pohjois-Amerikan markkinoilla, mutta vuonna 2007 se tuli saataville myös Euroopassa ja Japanissa. Autoa ei tuotu koskaan Suomeen koska silloinen Suomen lainsäädäntö olisi vaatinut kaikkien auton lasien ja valaisimien vaihtamista E-merkinnällä varustettuihin. Autoa vietiin paljon mm. Saksaan ja Ruotsiin, jossa kansallinen poikkeusmerkintä oli mahdollista tehdä.


title: Chevrolet HHR

text: Suorituskykyisen SS-version valmistus alkoi joulukuussa 2007. Mallissa käytettiin samaa 2-litraista, 260 hevosvoimaista, turboahdettua Ecotec-moottoria, jota on käytetty jo Pontiac Solstice GXP:ssä ja Saturn Sky Red Line:ssä. Moottori oli käytössä myös Fisker Karma-sähköauton voimanlähteenä.


title: Chevrolet Epica

text: Chevrolet Epica on vuosina 2006 ja 2015 välisenä aikana valmistettu keskikokoinen neliovinen auto. Sitä valmisti GM Korea. Muotoilu on aiempiin Chevrolet-malleihin verrattuna jonkin verran erilaista ja suunnittelussa on panostettu mukavuuteen. Suomessa myynti alkoi syksyllä 2006. Chevrolet-automerkki vetäytyi Euroopasta Venäjää ja muita IVY-maita lukuun ottamatta 2010-luvun puolivälissä.


title: Chevrolet Epica

text: Auto valmistettiin General Motorsin Etelä-Korean tehtaalla Bupyongissa.


title: Chevrolet Epica

text: Australiassa auto tunnetaan nimellä "Holden Epica". Siellä auto esiteltiin Brisbanen autonäyttelyssä helmikuussa 2007 ja tuli myyntiin huhtikuussa. Australiassa varustetasot ovat nimeltään CDX ja CDXi. Moottorivaihtoehdot ovat samat 2- ja 2,5-litraiset kuutosmoottorit kuin Euroopassa. Auton alusta ja varustus on muutettu vastaamaan Australian mantereen tarpeita ja olosuhteita.


title: Chevrolet Epica

text: Varustelutasoja on kaksi: LS ja LT.Suomessa 2-litrainen dieselmoottori tuli valikoimaan huhtikuussa 2007. Moottorissa on sähköisesti ohjattu muuttuvageometrinen turboahdin sekä hiukkassuodatin. Dieselin yhteydessä voi valita joko 5-portaisen manuaali- tai automaattivaihteiston. Manuaalivaihteiston yhteydessä varustetaso on LS ja automaatin yhteydessä LT. Kaikki Chevroletin käyttämät dieselmoottorit valmistetaan Etelä-Koreassa, Gunsanissa.


title: Koulun biologia

text: Koulun biologia on peruskoulun yläkoululaisille tarkoitettu biologian oppikirjasarja. Sarjan kustantaa Otava. Kirjojen uusimmat painokset sisältävät vuoden 2004 opetussuunnitelman mukaiset tiedot.


title: Koulun biologia

text: Vesibiologiaa opiskellaan joko tästä tai Itämeri-kirjasta. Suomen sisävesien tyypillisten eläin- ja kalalajien tunnistaminen, käyttäytyminen ja sopeutuminen on kirjassa tärkeällä sijalla. Kirjassa käsitellään myös vesiekosysteemeitä.


title: Koulun biologia

text: Kirja on vaihtoehtoinen kirja vesibiologian opiskeluun. Se tarjoaa mahdollisuuden Itämeren opiskeluun keskeisenä esimerkkiekosysteeminä.


title: Koulun biologia

text: Kirja kertoo muun muassa metsäekosysteemin rakenteesta ja toiminnasta. Kirjaan liittyy myös tehtäväkirja.


title: Koulun biologia

text: Kirjassa käsitellään ihmisen rakenne, seksuaalisuus ja elintoiminnot.


title: Koulun biologia

text: Jokaiseen oppikirjaan liittyy myös opiskeluvihko, jossa on tehtäviä. Opettajan kirjassa on muun muassa opiskeluvihkojen vastaukset sekä kalvopohjia.


title: Sananjalkanahikas

text: Sananjalkanahikas ("Marasmius chordalis") on kupera, navallinen harmaanruskea tai joskus punaruskea nahikaslaji. Sen heltat ovat valkoiset ja vanhemmiten punatäpläiset. Sienen jalka on valkean mustanruskea. Sieni kasvaa maassa sananjalan seurassa. Se on kalkinsuosija.


title: Jouhinahikas

text: Jouhinahikas ("Marasmius androsaceus") on kupera tai laakealakkinen vaalean punaruskea nahikaslaji. Sen heltat ovat lakkia vaaleammat. Jalka on musta ja kiiltävä. Se kasvaa oksilla, kuorenpaloilla ja neulasilla yleisenä koko Suomessa.


title: Ruotinahikas

text: Ruotinahikas ("Marasmius epiphyllus") on nahkamainen maidonvalkoinen nahikaslaji. Sen heltat ovat valkoiset. Jalka on punaruskea ja jauheinen. Sieni kasvaa lahoavilla lehdillä myöhäissyksyisin koko Suomessa yleisenä.


title: Oksaratasnahikas

text: Oksaratasnahikas ("Marasmius rotula") on kuperan laakea nahikaslaji. Sen lakki on valkoinen. Sienen heltat ovat valkoiset. Sen jalka on musta tai ruskeanmusta ja kiiltävä. Nahikas kasvaa maahan pudoinneilla lehdillä tiheinä ryhminä. Sitä tavataan Etelä-Suomessa.


title: Haisunahikas

text: Haisunahikas ("Micromphale foetidum") on kupera tai laakealakkinen punaruskea tai vaaleanruskea haisunahikaslaji. Sen heltat ovat likaisenruskeat. Jalka on latvasta ruskea ja alempaa musta. Sieni haisee pilaantuneelta kaalilta. Se kasvaa harvinaisena lehdillä kalkkipitoisissa paikoissa.


title: Kuusenneulasnahikas

text: Kuusenneulasnahikas ("Gymnopus perforans" syn. "Micromphale perforans") on kellertävälakkinen nahikaslaji. Sen jalka on musta. Sieni kasvaa kuusen seuralaisena, ja sitä voi löytää jo alkukesästä. Laji ei ole ruokasieni. Se on Suomessa melko tavallinen kuusimetsien sienilaji.


title: Juuso Hirvikangas

text: Jukka Tapani ”Juuso” Hirvikangas (s. 26. syyskuuta 1956) on suomalainen näyttelijä, elokuvaäänittäjä, kuvaaja ja muutenkin elokuva-alan moniosaaja.


title: Juuso Hirvikangas

text: Hirvikangas on tehnyt paljon yhteistyötä Kaurismäen veljesten, Mikan ja Akin, kanssa.


title: Nousukausi

text: Nousukausi voi tarkoittaa ainakin seuraavia:


title: Sofia Lovisa Ramsay

text: Sofia Lovisa Ramsay (21. tammikuuta 1754 Porvoon pitäjä – 30. syyskuuta 1816 Tukholma, Ruotsi) oli suomalainen aatelinen ja kartanonomistaja. Hän oli naimisissa serkkunsa Otto Wilhelm Ramsayn (1743–1806) kanssa. Sofia Ramsay kuului Ramsayn aatelissukuun; hänen isänsä oli vapaaherra, maaherra ja kenraaliluutnantti Anders Henrik Ramsay.


title: Sofia Lovisa Ramsay

text: Sofia Lovisa Ramsay asui Espoon kartanossa, jossa hän ylläpiti varakkaan ja vierasvaraisen kodin. Hänellä oli kuusi poikaa, joista viisi oli kuollut, kaksi Suomen sodassa 1808–1809. J. L. Runebergin runossa "Matkamiehen näky" nämä kaksi poikaa olivat 19- ja 21-vuotiaita, mutta todellisuudesa 25- ja 31-vuotiaita. Sofia Lovisa Ramsay kuoli vuonna 1816.


title: Sofia Lovisa Ramsay

text: Hänen pojastaan Adolf Henrik Ramsaysta tuli Ruotsin Ramsay-suvun esi-isä, kun hän myi kaikki 52 rälssitilansa ja muutti Ruotsiin 1824.


title: Dražan Jerković

text: Dražan Jerković (6. elokuuta 1936 Šibenik – 9. joulukuuta 2008 Zagreb) oli kroatialainen jalkapalloilija.


title: Dražan Jerković

text: Jerković menehtyi sydänkohtaukseen 72-vuotiaana vuonna 2008.


title: Dražan Jerković

text: Hyökkääjänä pelannut Jerković aloitti uransa kroatialaisen suurseuran Dinamo Zagrebin juniorijoukkueissa ja pelasi sittemmin 12 kautta (1954–1966) seuran edustusjoukkueessa. Kaikkiaan hän edusti seuraa 315 ottelussa, joissa hän teki 300 maalia. Hän on seuran kaikkien aikojen maalintekijätilastoissa kakkossijalla. Hän voitti seurassa Jugoslavian mestaruuden vuonna 1958 ja cupin vuosina 1960 ja 1965. Lähdettyään Dinamosta hän pelasi vielä yhden kauden belgialaisessa Gantoinessa (nykyinen "KAA Gent"), kunnes joutui lopettamaan uransa polvivamman takia alle kolmekymppisenä.


title: Dražan Jerković

text: Jugoslavian maajoukkueessa Jerković pelasi 1960 EM-kisoissa, joissa joukkue saavutti hopeaa ja Jerković jakoi lopputurnauksen maalikuninkuuden neljän muun pelaajan kanssa kahdella maalillaan. Jerković edusti Jugoslaviaa myös 1962 MM-turnauksessa (4. sija), jossa hän jälleen voitti maalikuninkuuden (4 maalia, jaettu viiden muun pelaajan kanssa).


title: Dražan Jerković

text: Vuosina 1990–1992 Jerković toimi Kroatian maajoukkueen ensimmäisenä päävalmentajana maan itsenäistymisen jälkeen. Hän toimi urallaan myös Dinamossa urheilutoiminnallisissa johtotehtävissä ja valmensi NK Dinamo Zagrebia, Austria Klagenfurtia sekä Jugoslavian maajoukkuetta.


title: Kolea talo

text: Kolea talo () on Charles Dickensin romaani, joka ilmestyi alun perin jatkokertomuksena 1852–1853. Suomeksi kirja ilmestyi vuonna 2006 Kersti Juvan kääntämänä ja Tammen kustantamana.


title: Kolea talo

text: Lontoon kanslerinoikeudessa on vuosia ollut käsiteltävänä Jarndycen ja Jarndycen juttu. Orpotyttö Esther ja John Jarndycen sukulaiset Ada ja Richard saavat suojapaikan ja kodin John Jarndycen Bleak Housesta, Koleasta talosta. Richardin ja Adan välille syntyy vähitellen rakkaussuhde.


Maan mitta. Maanmittauksen historia Suomessa 1633–2008 on vuonna 2008 ilmestynyt filosofian tohtori Mikko Huhtamiehen kirjoittama maanmittauksen historiaa Suomessa käsittelevä historiateos. Teoksen ilmestyminen liittyi Maanmittauslaitoksen vuonna 2008 vietettyyn 375-juhlavuoteen.


title: Maan mitta. Maanmittauksen historia Suomessa 1633–2008

text: Aiemmin Maanmittauslaitoksen ja sen edeltäjän Maanmittaushallituksen historiateoksia on ilmestynyt Maanmittaushallituksen 300-vuotisjuhlien kunniaksi vuonna 1933 ja Maanmittaushallituksen 350-vuotisjuhlien kunniaksi vuonna 1983.


title: Koulun maantieto

text: Koulun maantieto on peruskoulun 7–9 luokille tarkoitettu maantiedon oppikirjasarja, jonka on kustantanut Otava. Kirjasarjan on sittemmin korvannut KM-sarja.Kuhunkin kirjaan liittyvät myös opiskeluvihkot.


title: Soccer City

text: Soccer City (aiemmin FNB Stadium tai First National Bank Stadium) on vuonna 1989 avattu jalkapallostadion Soweton lähistöllä Johannesburgissa, Etelä-Afrikassa. Se sijaitsee 1753 metrin korkeudella merenpinnasta. Stadion oli yksi vuoden 2010 maailmanmestaruuskilpailujen pelipaikoista – siellä pelattiin muun muassa avaus- ja loppuottelu. Stadion on myös Etelä-Afrikan jalkapallomaajoukkueen kotikenttä. Stadion peruskorjattiin ja laajennettiin maailmanmestaruuskilpailuja varten vuonna 2009. Kustannukset olivat 368,2 miljoonaa euroa. Katsojakapasiteetti on 94 000, ja sen pinta on luonnonnurmea.


title: Fireworks

text: Firework(s) voi tarkoittaa ainakin seuraavia asioita:


title: Twilight of the Thunder God

text: Twilight of the Thunder God on ruotsalaisen death metal -yhtye Amon Amarthin vuonna 2008 julkaistu pitkäsoitto. Levystä on julkaistu perusversion lisäksi myös Deluxe Collector's Edition -versio, jossa on levyn lisäksi konserttitaltiointi vuoden 2007 Summerbreeze-festivaalista.


title: Twilight of the Thunder God

text: Albumi ylsi Suomen virallisen listan sijalle 10.


title: The 13th Scroll

text: 13th Scroll on Cobra Striken esikoisalbumi vuodelta 2005. Levyn äänimaailma on hyvin minimalistinen, usein sen kappaleet rakentuvat yksinkertaisten rumpukoneella tuotettujen beattien päälle. Buckethead soittaa albumilla kitaran lisäksi myös bassoa. Kaikki albumin kappaleet ovat instrumentaaleja.


title: Punapyrstökakadu

text: Punapyrstökakadu ("Calyptorhynchus banksii", aiemmin "C. magnificus") on kakadujen heimoon kuuluva, Australiassa elävä suurehko papukaijalintu. Laji on elinvoimainen. Punapystökakadu jaetaan viiteen alalajiin.


title: Punapyrstökakadu

text: Punapyrstökakadut kasvavat 50–61 cm pitkiksi. Naaras ja koiras ovat erinäköisiä. Naaras on perusväriltään musta, mutta sen pyrstössä on keltaisia sulkia, vatsan alueella keltaisia laikkuja ja päässä sekä siipien tyvissä on kellertäviä pilkkuja. Naaraan nokka on keltaisen, valkoisen tai ruskean sävyinen. Naaraalla on musta töyhtö, jossa saattaa olla hieman keltaisia laikkuja. Täysikasvuisina ne painavat 610–870 grammaa. Koiras on kokonaan musta lukuun ottamatta nokkaa ja pyrstön punaisia sulkia. Nokka on harmaa. Myös koiraalla on komea, musta töyhtö. Täysikasvuisina koiraat painavat 670–910 grammaa. Punapystökakadut elävät vankeudessa hyvin vanhoiksi; eräs yksilö saavutti 50 vuoden iän australialaisessa Taronga Zoossa Sydneyssä.


title: Punapyrstökakadu

text: Punapystökakadua tavataan Australian pohjois- ja länsiosissa sekä sisämaassa eristyneinä populaatioina. Punapyrstökakadut suosivat metsäisiä alueita (avoimia metsiä ja joenvarsimetsiä) ja savanneja, joissa kasvaa akasioita, eukalyptuksia ja kasuariinakasveja. Lajin elinympäristön laajuus on yhdestä kymmeneen miljoonaa neliökilometriä. Kokonaispopulaatio on noin 100 000 yksilöä.


title: Punapyrstökakadu

text: Punapyrstökakadu jaetaan viiteen alalajiin:Punapyrstökakadut ovat seurallisia. Ne liikkuvat ja ruokailevat savanneilla suurissa parvissa, kun taas metsäisemmillä alueilla ne liikkuvat pareittain tai perhekunnittain. Kiihtyneenä tai uhattuna punapyrstökakadut nostavat kypärämäisen töyhtönsä pystyyn.


title: Punapyrstökakadu

text: Suurimmassa osassa esiintymisaluetta lajin lisääntymiskausi on touko-syyskuussa. Pesäpuu on rannalla tai aukealla sijaitseva eukalyptuspuu. Punapyrstökakadut munivat tavallisesti yhden, harvoin kaksi valkoista munaa puunkoloon tehtyyn pesään. Muna on kooltaan 51,1 mm x 36,5 mm. Jos munia on kaksi, myöhemmin munitusta kuoriutunut poikanen ei selviä hengissä montaakaan päivää. Naaras hautoo noin kuukauden. Koiras käy ruokkimassa hautovaa naarasta. Molemmat emot ruokkivat poikasta kahdesti päivässä. Poikanen lähtee pesästä noin kolmen kuukauden ikäisenä ja on emoistaan riippuvainen vielä usean kuukauden ajan.


title: Punapyrstökakadu

text: Punapyrstökakadut syövät erilaisten puiden, useimmiten eukalyptusten, banksioiden ja akasioiden siemeniä suurissa, jopa sadan yksilön parvissa. Ne syövät lisäksi viikunoiden hedelmiä ja "Emex australis" -kasvin siemeniä. Ne saattavat liikkuvat pitkiä matkoja ravintoa etsiessään.


title: Gonzalo Aja

text: Gonzalo Aja (13. heinäkuuta 1946 Matienza) on espanjalainen entinen maantiepyöräilijä, joka kilpaili vuosina 1970-1979. Hän oli ajajatyypiltään mäkimies.


title: Gonzalo Aja

text: Aja osallistui urallaan Ranskan ympäriajoon neljä kertaa. Hänet hylättiin vuonna 1973, mutta seuraavana vuonna hän oli kokonaiskilpailun viides. Vuonna 1975 hänet hylättiin taas. Seuraavana vuonna Aja oli jälleen mukana lopputuloksissa ja oli lopulta sijalla 14.


title: Tomb Raider: Anniversary

text: Lara Croft Tomb Raider: Anniversary on Crystal Dynamicsin kehittämä ja Eidos Interactiven vuonna 2007 julkaisema toimintaseikkailupeli. Peli on vuonna 1996 julkaistun alkuperäisen "Tomb Raider" -pelin uusintaversio (). Peli löytyy myös maaliskuussa 2011 PlayStation 3:lle julkaistussa "Tomb Raider Trilogyssa" graafisesti paranneltuna.


title: Tomb Raider: Anniversary

text: Vuonna 1945 New Mexicossa suoritetaan ydinkoe. Räjähdys nielaisee kaupungin sisäänsä ja paljastaa mystisen rakennelman, joka pian särkyy ja siivekäs olento lentää ulos.


title: Tomb Raider: Anniversary

text: Peli alkaa videolla, jossa arkeologi Lara Croft on Intian Kalkutassa. Mies nimeltään Larson tulee tekemään Laralle esittelyä Jacquline Natlasta. Natla kertoo tietävänsä, kuinka Lara ja hänen isänsä etsivät vuosia sitten Atlantiksen mystistä esinettä Scionia ja pyytää Laraa avukseen sen löytämisessä. Lara kiinnostuu ja kysyy, olisiko tämä löytänyt Vilcabamban. Natla kysyy Laralta, kuinka nopeasti tämä pääsee Peruun.


title: Tomb Raider: Anniversary

text: Perun vuoristoista Lara löytää inkojen kuninkaan Qualopecin haudan. Hän saa selville, että Qualopec oli yksi kolmesta jumalkuninkaasta (triumviraatti), jotka hallitsivat Atlantista ennen sen uppoamista. Lara poistuu haudasta mukanaan yksi kolmiosaisen Scionin paloista, mutta huomaa juuri ennen haudan romahtamista liikettä siitä, joka oli nähtävästi ollut Qualopecin patsas. Pian tämän jälkeen Lara kohtaa Larsonin, joka yrittää ottaa vastalöydetyn Scionin osan häneltä. Tyrmättyään Larsonin hän saa tietää, että Natla on lähettänyt toisen arkeologin, Pierre Dupontin, löytämään seuraavan Scionin palasen. Lara murtautuu Natlan toimistoon ja löytää todisteita siitä, että seuraava Scionin osa on Kreikassa.


title: Tomb Raider: Anniversary

text: Lara lähtee Kreikkaan ja huomaa, että Scionin toinen osa on haudan syvyyksissä. Löydettyään Tihocanin (triumviraatin toinen jäsen) tyhjän arkun Pierre ilmaantuu paikalle ja aseella uhaten vaatii Laran löytämää osaa itselleen. Saadessaan palasen Pierre pakenee palasien kanssa, mutta haudan ulkopuolella vartioivat kentaurit surmaavat hänet. Voitettuaan kentaurit Lara kokoaa Scionin palaset yhteen ja näkee näyn, joka paljastaa viimeisen Scionin palasen sijaitsevan Egyptissä.


title: Tomb Raider: Anniversary

text: Lara matkustaa Egyptiin ja löytää onnistuneesti Scionin kolmannen osan. Yhdistettyään kaikki kolme osaa Laran aikaisempi näky muuttuu paljon selvemmäksi. Kaksi triumviraatin jäsentä, Tihocan ja Qualopec, ovat tuomitsemassa kolmatta, joka paljastuu Natlaksi, maanpakoon. Natla, joka on vapauttanut Atlantiksen armeijan sitä itseään vastaan saavuttaakseen ”Seitsemännen aikakauden”, on vangittu kristalliseen rakennelmaan tuhanneksi vuodeksi.


title: Tomb Raider: Anniversary

text: Laran näyn loppuessa Natla on hänen edessään ja nappaa Scionin hänen käsistään. Natlan kolme kätyriä pitelevät Laraa aloillaan, mutta hänen onnistuu pienen nujakan jälkeen hypätä alla virtaavaan jokeen. Hän seuraa paikalta poistuvaa Natlaa moottoripyörällään tarkoituksenaan livahtaa hänen laivaansa. Laivaan päästyään hän piiloutuu, ja odottaa piiloutuneena kunnes he saapuvat kadonneelle Atlantiksen saarelle. Lara jatkaa matkaansa autioon kaivokseen ja tappaa matkan varrella Larsonin, sillä tämä yrittää estää hänen etenemisensä. Nähtävästi järkyttyneenä Lara kohtaa pian Kid ja Koldin, Natlan jäljellä olevat kätyrit, jotka päätyvät tappamaan toisensa kahakassa. Lara jatkaa matkaansa pyramidin huipulle asti ja tapaa siellä itse Natlan.


title: Tomb Raider: Anniversary

text:
Natla paljastaa, että hänen suunnitelmaansa kuuluu Atlantiksen armeijan uudelleenluominen. Hän yrittää taivutella Laran lopettamaan hänen vastustamisensa ja ehdottaa, että tämä voisi johtaa Atlantista hänen rinnallaan ja tulla kuolemattomaksi. Lara miettii hetken, pyytää anteeksi isältään ja ampuu ilmassa leijuvan Scionin Natlan järkytykseksi. Natla yrittää tönäistä Laran alas laavaan, mutta putoaakin itse. Lara luulee Natlan kuolleen ja yrittää paeta tappaen samalla valtavan mutantin matkan varrella. Hän törmää kuitenkin pian vihaiseen Natlaan, jonka keho on palanut laavaan pudotessa. Taistelun lopussa Lara romahduttaa pyramidia tukevan pilarin Natlan päälle, vangiten hänet sortuvan pyramidin sisälle. Hän pakenee kiireesti ja seilaa pois tuhoutuvalta saarelta Natlan laivalla.
Kokonaisuudessaan "Tomb Raider: Anniversaryyn" liittyviä trailereita on julkaistu yhdeksän ja tekijöiden päiväkirjoja neljä. 21. joulukuuta 2006 julkaistu ensimmäinen video näytti kohtauksen, jossa Lara Croft liukuu Kadonneeseen Laaksoon, taistelee muutamaa Velociraptoria vastaan ja kääntyy äkisti kuullessaan lähestyvän Tyrannosauruksen äänen. Sitä seurasi pelimateriaalia kuuluisasta kentästä, mukaan luettuna taistelua karhuja, susia ja lepakkoja vastaan.


title: Tomb Raider: Anniversary

text: 23. helmikuuta 2007 julkaistu toinen traileri paljasti uuden välivideon, jossa Lara joutuu susien hyökkäyksen kohteeksi sekä lisää pelimateriaalia, tällä kertaa Egyptistä. Samassa videossa näyettiin myös Laran uusi liike, jossa hän juoksee seinää pitkin köyden varassa roikkuen, kuin myös myös kohtaus, jossa muumiot hyökkäävät hänen kimppuunsa. Lopuksi traileri paljasti, että peli oli tarkoitus julkaista maaliskuussa, tosin 38 sekuntia pitkä traileri, joka julkaistiin 14. huhtikuuta 2007, ilmoitti pelin valmistuvan vasta kesäkuussa.


title: Tomb Raider: Anniversary

text: Useita muita trailereita julkaistiin, kuten St. Fracis Folly ja Colosseum -kenttiä kuvaavat videot. Myös Atlantiksesta näytettiin materiaalia, muun muassa valtavasta mutantista, mutta pääasiassa suurin osa trailereista käsitteli vain Perun kenttiä.


title: Tomb Raider: Anniversary

text: Demo, jossa pelaaja pääsi kokeilemaan The Lost Valley -kenttää Perusta, julkaistiin 25. maaliskuuta 2007.


title: Ruslan Jamadajev

text: Ruslan (Khalid) Bekmirzajevitš Jamadajev (, ) oli tšetšenialainen sotilasjohtaja ja poliitikko, Venäjän duuman jäsen 2003–2007 Tšetšeniasta. Hänen veljensä Sulim Jamadajev on komentanut sisäministeriön Vostok-pataljoonaa Tšetšeniassa.


title: Ruslan Jamadajev

text: Jamadajevin klaani taisteli ensimmäisessä Tšetšenian sodassa Venäjän joukkoja vastaan, mutta siirtyi toisessa sodassa liittovaltion puolelle. Ruslan Jamadajev ylennettiin everstiksi ja hänet palkittiin Venäjän federaation sankarin arvonimellä. Jamadajeveilla on ollut useita yhteenottoja Tšetšenian presidentti Ramzan Kadyrovin klaanin kanssa.


title: Ruslan Jamadajev

text: Jamadajev ammuttiin 24. syyskuuta 2008 kello 17.15 Moskovan aikaa Smolenskajan rantakadulla Moskovassa lähellä hallituksen Valkoista taloa kuljettamansa Mercedes S600:n ratin viereen pysähtyneestä Audi 80:sta hänen pysähdyttyään liikennevaloihin. Takapenkillä istunut sotilaskomentaja kenraalieversti evp. Sergei Kizjun haavoittui vakavasti.


title: Ruslan Jamadajev

text: Kesällä 2010 alkoi murhaoikeudenkäynti teosta syytettyjä Aslanbek Dadajevia ja Elimpasha Khatsujevia vastaan.


title: Hibernians FC

text: Hibernians FC on vuonna 1922 perustettu jalkapalloseura Maltan Paolasta. Se pelaa maansa korkeimmalla sarjatasolla Maltan Valioliigassa. Joukkue on voittanut Maltan Valioliigan yksitoista kertaa. Maltan Cupin se on voittanut kymmenesti.


title: Suvi Ahola

text: Suvi Katariina Ahola (s. 10. toukokuuta 1959 Sippola) on suomalainen toimittaja ja kirjallisuuskriitikko. Hän on työskennellyt "Helsingin Sanomissa" vuodesta 1984 pääasiassa kulttuuritoimituksessa.


title: Suvi Ahola

text: Ahola valmistui ylioppilaaksi vuonna 1979. Hän kävi Sanoman toimittajakoulun vuonna 1983 ja valmistui filosofian kandidaatiksi vuonna 1987 Helsingin yliopistosta. Vuonna 2013 Ahola väitteli filosofian tohtoriksi Helsingin yliopistossa väitöskirjalla "Lukupiirien Suomi – Yhteisöllistä lukemista 149 suomalaisessa lukupiirissä 2009".


title: Suvi Ahola

text: Vuosina 1994–1995 Ahola toimi Kodin Kuvalehden toimitussihteerinä. Hän on ollut vuosina 1984–1994 J. H. Erkon kirjallisuuspalkintoraadin ja 1995–2009 sekä uudelleen vuodesta 2013 Helsingin Sanomain kirjallisuuspalkintoraadin jäsen. Ahola oli Suomen Viron-instituutin säätiön hallituksen jäsen vuosina 1997–2005 ja varapuheenjohtaja 2001–2005. Hän oli myös suomalaisten ja virolaisten välisen Tuglas-ystävysseuran hallituksen jäsen vuosina 2008–2014. Vuodet 2004–2009 Ahola oli Kotimaisten kielten keskuksen neuvottelukunnan jäsen. Lisäksi hän on ollut Minna Canthin seuran hallituksen jäsen vuodesta 2005, varapuheenjohtaja vuosina 2006–2011 ja puheenjohtaja vuodesta 2011.


title: Suvi Ahola

text: Ahola palkittiin vuonna 2008 Suomen Elämäntarinayhdistyksen Elämänmalja-palkinnolla.


title: Suvi Ahola

text: Ahola oli naimisissa Yle TV1:n uutistoimittaja Matti Röngän kanssa vuodet 1986–2011. Heillä on kolme lasta, joista Otto Rönkä ja Reetta Rönkä ovat myös toimittajia. Aholan teos "Iljan äidiksi" (1999) kertoo perheen Ilja-pojan adoptoinnista Venäjältä.


title: Bevil Rudd

text: Bevil Gordon D'Urban Rudd (6. lokakuuta 1895 Kimberley – 2. helmikuuta 1948 Kimberley) oli eteläafrikkalainen yleisurheilija ja 400 metrin olympiavoittaja Antwerpenissa 1920.


title: Bevil Rudd

text: Rudd oli syntynyt Kimberleyssä, Etelä-Afrikassa. Kouluaikanaan hän menestyi sekä urheilussa että opinnoissaan ja sai stipendin Oxfordin yliopistoon. Rudd osallistui ensimmäiseen maailmansotaan ja hänelle myönnettiin urheudestaan Military Cross -kunniamerkki.


title: Bevil Rudd

text: Vuosi 1920 oli Ruddin urheilu-uran menestyksekkäin. Olympialaisissa hän saavutti yhden mitalin joka väriä. 400 metrillä Rudd voitti alkueränsä ja selvisi välierästään finaaliin sijoituttuaan toiseksi. Vain kaksi tuntia myöhemmin juostussa finaalissa Rudd johti loppusuoran auetessa ja kasvatti etumatkaansa edelleen voittaen keskinkertaisella ajalla 49,6. 4 × 400 metrin viestijuoksussa Rudd sai hopeaa Etelä-Afrikan joukkueessa. Aiemmin hän oli saavuttanut pronssia 800 metrillä johdettuaan kilpailua viimeisellä kierroksella aina loppusuoralle asti. 800 metrillä Ruddin loppukilpailun aika oli 1.54,0 ja hän jäi kilpailun voittaneesta Albert Hillistä 0,6 sekuntia. Olympiamenestyksensä lisäksi Rudd voitti Ison-Britannian mestaruudet 440 jaardilla ja 880 jaardilla. Hänet nimettiin Ison-Britannian vuoden parhaaksi yleisurheilijaksi. Seuraavana vuonna hän rikkoi 440 jaardin maailmanennätyksen.


title: Bevil Rudd

text: Vuonna 1920 Rudd oli mukana Oxfordin ja Cambridgen joukkueessa, joka juoksi maailmanennätyksen 7.50,4 4 × 800 metrin sekä 4 × 880 jaardin viestijuoksussa. Maailmanennätys pysyi voimassa kaksi vuotta, kunnes Pennsylvanian yliopiston joukkue rikkoi sen.


title: Bevil Rudd

text: Rudd suoritti opintonsa loppuun Englannissa ja palasi Etelä-Afrikkaan, jossa hän työskenteli urheilutoimittajana. Vuonna 1930 hän muutti Isoon-Britanniaan Daily Telegraphin toimittajaksi. Hieman ennen kuolemaansa 52-vuotiaana hän palasi Etelä-Afrikkaan.


title: Yhdysvaltain historia

text: Yhdysvaltain historia voidaan jakaa eri vaiheisiin: varhaishistoriaan (ennen 1500-lukua), eurooppalaisten tutkimusmatkailijoiden aikaan (1500-luku), siirtokuntien aikaan (1600- ja 1700-luvut), sekä itsenäistymistä 1776 seuranneeseen itsenäisen valtion historiaan. Yhdysvallat laajeni ja kasvoi huomattavasti 1800-luvulla. 1860-luvulla käyty sisällissota oli tärkeä vedenjakaja maan historiassa, sillä sen myötä maa säilyi yhtenäisenä. 1900-luvulla Yhdysvallat nousi maailman johtavaksi supervallaksi.


title: Yhdysvaltain historia

text: Useimmat tutkimustulokset viittaavat siihen, että asutus levisi Pohjois-Amerikkaan Aasiasta Beringinsalmen kautta noin 15 000 vuotta sitten.


title: Yhdysvaltain historia

text:
Pohjois-Amerikan esikolumbiaanisen kauden kulttuurillisesti merkittävin ajanjakso alkoi noin 1000 eaa. – 200 jaa. vaikuttaneesta Adena-kulttuurista. Kummunrakentajien tekemät erikokoiset maakummut toimivat kunnioitettujen johtajien hautaholveina ja alueen kaupankäynti laajeni. Adenan kanssa osittain päällekkäinen Hopewellin perinne jatkui noin vuoteen 700 jaa. Kaupankäynti laajeni etelässä Floridaan, pohjoisessa Kanadaan ja lännessä lähelle Kalliovuoria.
Hopewellin perinnettä jatkoi Mississippin kulttuuri, jonka piiriin luokiteltuja arkeologisia paikkoja on löydetty Mississippijoen varrelta aina Floridasta Wyomingiin läntisten rajojen yltäessä Oklahomaan. Tässä kulttuurissa kummunrakentajat erikoistuivat suuriin temppelikumpuihin.


title: Yhdysvaltain historia

text: Merkittävin varhaisen Pueblo-kulttuurin keskus oli Chato Canyonissa New Mexicossa. Alueen kukoistuskausi ajoittui vuosiin 600–1200 jaa., ja se sisälsi useita kaupunkeja noin 13 neliökilometrin alueella.


title: Yhdysvaltain historia

text: Pohjois-Amerikan koilliselle ja itäiselle metsäalueelle levittäytyneiden intiaanien elinkeinoista tärkein oli maanviljely lukuun ottamatta pohjoisimpia alueita, joissa viljely oli vähäistä vuotuisen kasvukauden lyhyyden vuoksi. Myös metsästys ja intiaaniriisin keruu oli yleistä. Lähes kaikki alueen intiaanit olivat irokeesinkielisiä tai algonkinejä. Irokeesit asuivat suurissa kylissä, jotka yleisen tavan mukaan suojattiin tukevin paaluvarustuksin. Kylät muodostuivat pitkistä taloista, joihin mahtui runsaasti asukkaaita. Algonkinit puolestaan käyttivät pääosin wigwameita.


title: Yhdysvaltain historia

text: Kaakkoisen metsäalueen tunnetuimmat kansat olivat cherokeet, creekit, choctawit ja chickasawit. Cherokeet puhuivat irokeesimurretta, muut kolme olivat muskogee-kieliryhmää. Nykyisen Mississippin osavaltion lounaisosissa asuneet natchezit lasketaan samaan kulttuuriryhmään kuluviksi.


title: Yhdysvaltain historia

text: Tasangoilla eläneet intiaanit olivat joko Missourijoen ympäristön maanviljelijöitä tai läntisen lyhytheinäpreerian biisoninmetsästäjiä. Vielä ennen 1600-luvun puoliväliä lyhytheinäpreeria oli lähes vailla asutusta. Tasankojen laidoilla elävät heimot tekivät sinne jalkaisin metsästysretkiä biisonien perässä, mutta eivät asuneet siellä.


title: Yhdysvaltain historia

text: Lounaisalueen alkuperäisiä intiaaneja ovat Arizonan ja Uuden Meksikon pueblointiaanit. Pueblo-kylät muodostuvat taloryhmistä, jotka oli penkereittäin rakennettu yhteen. Varsinaiset pueblot asuvat pääasiassa Rio Granden varrella ja heidän länsipuolellaan elivät hopi-intiaanit, jotka edustivat samaa kulttuuria. Apassit ja navajot asettuivat pueblojen ympäristöön 1400–1600-lukujen aikana ja omaksuivat näiden maanviljelyn.


title: Yhdysvaltain historia

text: Pohjois-Amerikassa nykyisen Meksikon pohjoispuolella eläneiden intiaanien määräksi noin vuonna 1500 on arvioitu 1–16 miljoonaa. Matalimman arvion mukaan 750 000 asui nykyisen Yhdysvaltain alueella ja runsaat 250 000 Kanadassa sekä Alaskassa.


title: Yhdysvaltain historia

text: Ensimmäinen vahvistettu eurooppalainen havainto nykyiselle Yhdysvalloille kuuluvasta alueesta on Kristoffer Kolumbuksen maihinnousu toisella matkallaan Puerto Ricolle 19. marraskuuta 1493. Ensimmäisen eurooppalaisen asutuksen sinne perusti Juan Ponce de León 1508. Ponce de León saapui Floridaan 1513 ja oli siten ensimmäinen Yhdysvaltain mantereelle saapunut eurooppalainen, vaikka on viitteitä siitä, että John Cabot olisi saapunut nykyisen Uuden-Englannin alueelle 1498.


title: Yhdysvaltain historia

text: Espanjalaiset ja portugalilaiset keskittyivät vierailemaan vain Pohjois-Amerikan eteläosissa, mutta englantilaiset ja ranskalaiset kävivät pohjoisempana. Ranskan kuninkaan lähettämä Giovanni da Verrazzano purjehti vuonna 1524 Pohjois-Amerikan rannikkoa Georgiasta Uuteen-Englantiin. Ensimmäisen pysyvän eurooppalaisen siirtokunnan nykyisen Yhdysvaltain alueelle perustivat espanjalaiset vuonna 1565 St. Augustineen Koillis-Floridaan. Espanjalaiset perustivat siirtokuntansa myös Uuteen Meksikoon ja Kaliforniaan.


title: Yhdysvaltain historia

text: Ensimmäinen brittien siirtokunta nykyisen Yhdysvaltojen alueella oli Roanoke nykyisessä Pohjois-Carolinassa. Sinne yritettiin perustaa siirtokuntaa jo 1585 ja uudestaan vuonna 1587, mutta kun brittilaivoja saapui uudestaan paikalle 1590, siirtokunta oli kadonnut.


title: Yhdysvaltain historia

text: Vuonna 1607 britit perustivat nykyiseen Virginiaan Jamestownin siirtokunnan. Virginiaan oli tullut 1600-luvun puoliväliin mennessä jo noin 40 000 englantilaista siirtolaista. Ensimmäiset orjat tuotiin viimeistään vuonna 1619.


title: Yhdysvaltain historia

text: "Mayflower"-laivalla uskonnollista vainoa Hollantiin paenneet Pohjois-Englannin separatistit, "pilgrimit" eli ‘pyhiinvaeltajat’, laskivat 1620 maihin nykyisen Cape Codin niemellä ja perustivat siirtokunnakseen Plymouthin nykyisessä Massachusettsissa. Paikalliset intiaanit auttoivat heitä selviytymään talvesta ja seuraavasta kesästäkin, ja pyhiinvaeltajat viettivät vuoden 1621 sadonkorjuujuhlaa yhdessä intiaanien kanssa ensimmäisenä kiitospäivänä.


title: Yhdysvaltain historia

text: Vuosista 1628–1629 alkaen Amerikkaan alkoi muuttaa Englannin valtiokirkkoja vastustaneita puritaaneja, jotka perustivat ensimmäisen siirtokuntansa 1630. Puritaanit kehittivät oman hallintojärjestelmänsä ja alkoivat perustaa pieniä kaupunkeja. Puritaaneilla on katsottu olleen vaikutuksensa koko amerikkalaisen kansanvallan syntyyn, mutta toisaalta heidän ankarat säädöksensä kahlitsivat ajattelun ja toiminnan vapautta.


title: Yhdysvaltain historia

text:
Kanadaan oli asettunut ranskalaisia ja itärannikolle turkiskauppaa hallitsevia hollantilaisia. Englantilaiset siirtokunnat saivat kuitenkin tukea emämaastaan ja olivat siksi kilpailijoitaan elinvoimaisempia. Englannin hallituksen tavoitteet Pohjois-Amerikassa olivat sekä taloudellisia että uskonnollisia, kun kiusalliset eriuskoiset kuten puritaanit ja kveekarit muuttivat Uuteen-Englantiin. Lähtijät tavoittelivat aluksi lähinnä uskonnonvapautta, mutta myöhemmin tulijat etsivät myös vapaan ja vauraan elämän ehtoja, joita Eurooppa ei kyennyt antamaan.
Pohjois-Amerikan itärannikolle oli 1740-lukuun mennessä muodostunut kolmentoista brittisiirtokunnan ketju pohjoisen New Hampshirestä etelän Georgiaan. Rannikosta 150 kilometriä sisämaahan oli asuttua aluetta; sen takana oli intiaanien ja ranskalaisten maata. Florida kuului tuolloin Espanjalle ja Kanada Ranskalle. Englanti ja Ranska kilpailivat Pohjois-Amerikan herruudesta lähes kahden vuosisadan ajan. Suuren siirtomaasodan 1756–1763 jälkeen Pariisin rauhassa Ranska joutui luopumaan kaikista Pohjois-Amerikan omistuksistaan, ja se menetti Mississippin itäpuoliset alueet ja Kanadan Britannialle.


title: Yhdysvaltain historia

text: Brittisiirtokunnissa näkyi jo 1700-luvulla omaleimaisen amerikkalaisia piirteitä. Väestönkasvu oli nopeaa, ja amerikkalaisia oli vuoden 1775 tienoilla jo noin 2,5 miljoonaa. Amerikkalaisten keski-ikä oli korkeampi ja ravitsemustilanne parempi kuin eurooppalaisten. Syntyvyys oli korkea ja väestönkasvua vauhditti myös siirtolaisuus. Vuonna 1775 jo lähes kolmasosa amerikkalaisista oli syntyperältään ei-englantilaisia. Lisäksi nykyisen Yhdysvaltain alueelle tuotiin vuoteen 1770 mennessä 400 000 – 500 000 orjaa Afrikasta. Orjia oli kaikissa siirtokunnissa. Pohjoisessa heidän asemansa vastasi valkoisten palkollisten asemaa, mutta etelän plantaaseilla he elivät omistajilleen alistettuina. Orjakapinoita ei kuitenkaan juurikaan ollut.


title: Yhdysvaltain historia

text: Muutenkin useimmat siirtolaiset kuuluivat alempiin yhteiskuntaluokkiin edes ottamatta huomioon väkisin tuotuja mustia orjia. Luultavasti puolet siirtolaisista ja jokseenkin kaikki ennen 1730-lukua Englannin ulkopuolelta tulleet saapuivat Amerikkaan ns. ”valkoisen orjuuden” alaisina jossakin muodossa. He olivat myyneet itsensä laivojen kapteeneille tai ”sielujen kauppiaille” valtamerimatkan hintaa vastaan. Matka oli jopa koettelevampi kuin varsinaisissa orjalaivoissa, ja noin kolmannes menehtyi matkalla. Amerikkaan päässeistä tuli sopimustyöläisiä, joiden työehdot määrättiin ns. indentuurissa. Heidät myytiin työnantajille tai välittäjille satamissa pidetyissä huutokaupoissa. Palveluskauden pituus vaihteli neljästä seitsemään vuoteen, toisinaan pidempäänkin. Monet eivät odottaneet, vaan ryhtyivät karkureiksi, joita riitti rajaseudun metsissä. Ne jotka tekivät kautensa loppuun, saivat palkkioksi sopimuksessa määrätyn maapalan, usein noin 20 ha, joka oli Euroopasta tulleelle paljon. Tosin sopimusehdot eivät aina toteutuneet. Sopimustyöläisjärjestelmä säilyi vielä itsenäistymisen jälkeenkin, muun muassa George Washington osti heitä plantaasilleen.